27 июл 2021, Тошкент вақти: 11:13\nРоссия расмийларининг Интернетда цензура ўрнатаётганига қарши 2019 йилнинг март ойида Москвада бўлиб ўтган митинг иштирокчилари.\n“Чегара билмас мухбирлар” (RSF) халқаро нодавлат ташкилотининг матбуот эркинлигига оид сўнгги йиллик ҳисоботида коронавирус пандемияси туфайли жаҳон бўйлаб матбуот эркинлиги учун хавф-хатар ошиб бораётгани урғуланди.\nТашкилотнинг 21 апрель куни эълон қилинган ҳисоботида пандемия “матбуот эркинлигига соя солувчи мавжуд муаммоларни кескинлаштираётгани” айтилади.\nRSF вакилларига кўра, айрим тузумлар одамлар эсанкираб қолгани ҳамда эркин ҳаракатланиш имконияти чекланганидан фойдаланган ҳолда, одатий шароитда жорий қилиб бўлмайдиган чораларни кўрмоқда.\nҲисоботда Хитой ва Эрондаги авторитар режимлар пандемиянинг ҳақиқий кўламини яшираётгани таъкидланган.\nТашкилотнинг “2020 йилги жаҳон матбуот эркинлиги индекси” деб номланувчи ҳисоботида бу йил ҳам Шимолий Корея ва Туркманистон энг сўнгги поғонани эгаллаган.\nРейтингда биринчи ўринни ўтган йилдаги каби Норвегия, иккинчи ўринни эса Финляндия эгаллаган.\nБу йилги рейтингда Ўзбекистон 156-ўринга кўтарилган. Ўтган йили мамлакат рўйхатнинг 160-поғонасини эгаллаган эди.\n180 та мамлакатни қамраб олган рейтингда 149-ўринни эгаллаган Россияда расмийлар турли баҳоналар билан Интернет устидан назоратни ошираётгани қайд этилган.\nИроқдаги АҚШ ҳарбийлари\nАҚШ президенти Жо Байден Ироқдаги америкалик ҳарбийларнинг жанговар миссияси 2021 йил охиригача тугаши ҳақида эълон қилди. Бу баёнотни Байден Ироқ бош вазири Мустафо ал-Козимийнинг Вашингтонга ташрифи чоғида берган.\nАҚШ президентига кўра, “Ислом давлати” экстремистик ташкилотига қарши курашда Ироқ расмийлари билан бўлган ҳамкорлик минтақада барқарорлик ўрнатилиши учун ўта муҳим аҳамият касб этган.\nУ Ироқ бош вазирига мазкур ҳамкорлик янги шартлар асосида давом этиши, америкалик ҳарбийлар ҳарбий маслаҳатчи ва инструкторлар ролини бажара бошлашини ваъда қилган.\nАҚШнинг Ироқдаги ҳарбий контингенти 2020 йил охирида тақрибан 2500 киши бўлган.\nБайден жанговар миссия тугаши ортидан Ироқда қоладиган америкалик ҳарбийлар сонини ҳали очиқлаганича йўқ. Ғарб агентликларининг ҳарбий экспертлар фикрига таянган ҳолда ёзишларича, Ироқдаги АҚШ контингентида қисқариш катта бўлмаслиги мумкин. Ироқдаги АҚШ қўшинлари ролининг ўзгариши ҳақида Вашингтон ўз ҳарбийларини Афғонистондан олиб чиқиб кетишга қарор берганидан кўп ўтмай эълон қилинди.\nАҚШ президенти Яқин Шарқда террорчиликка қарши курашни давом эттиришга ваъда берди, бироқ шу билан бир вақтнинг ўзига Хитой хатти-ҳаракатларига кўпроқ эътибор қаратишини билдирди. Вашингтон Хитойнинг хатти-ҳаракатларини “АҚШнинг хавфсизлик манфаатлари учун узоқ муддатли хатар” ўлароқ кўради.\nМустафо ал-Козимий билан музокаралар чоғида Жо Байден АҚШ яқин орада Ироққа коронавирус инфекциясига қарши вакциналар йўллашини ҳам ваъда қилган.\nТожик тилининг имло қоидалари ўзгарди. Жами 119 ўзгартиш киритилди\nТожикстон президенти Эмомлаи Раҳмон “Тожик тилининг имло қоидалари ва тожик тилида тиниш белгиларининг қўлланилиши” тўғрисидаги ҳукумат қарорини имзолади.\nҚарорга асосан шу кунгача амалда бўлиб келган тожик тили имлосига 119та ўзгартириш киритилди.\nЯнги қоидага биноан, бундан буён авваллари рус грамматикасига мос равишда "эм", "эль", "эн", "эр", "эс", "эф" деб талаффуз қилинган М, Л, Н, Р, С, Ф ҳарфлари эндиликда “ме” “ле”, “не”, “ре”, “се” ва “фе” деб айтилади.\nШунингдек, эндиликда касблар номидан касб эгаси аёл эканини ифодаловчи “а” қўшимчаси олиб ташланади. Яъни “муаллима”, “раиса”, “котиба”, “шоира”,”адиба” каби сўзлар фақат “муаллим”, “раис”, “котиб”, “шоир”, “адиб” шаклида ёзилади.\nБундан ташқари “лойи замин”, “чойи сабз” каби ўзак сўзларда “й” ҳарфини қўллаш шарт бўлади.\nҚарорда бундан ташқари яна бир қатор ўзгартишлар қайд этилган.\nҚозоғистоннинг Тенгиз нефть конидаги ESS ширкати ходимлари иш ташлади\nТенгиздаги нефтчилар шаҳарчаси.\nҚозоғистоннинг Атирау вилоятидаги Тенгиз нефть конидаги ESS ширкати ходимлари ойлик иш ҳақини ошириш талаби билан иш ташлади. Маҳаллий нашрларнинг ёзишича, ESS ширкати “Тенгизшевройл” компаниясининг пудратчиси ҳисобланади.\n“Тенгизшевройл” раҳбарияти иш ташлашдан хабардор эканини, лекин ишчиларнинг талабини ESS ширкати кўриб чиқиши лозимлигини билдирди.\nESS бош директори Майк Тейлор 213 нафар ходим ойлик иш ҳақини кўтариш талаби билан иш ташлаганини тасдиқлаган ҳолда, ширкат раҳбарияти айни пайтда ишчилар билан музокаралар олиб бораётганини таъкидлади.\n19 июлда Қозоғистоннинг Манғистау вилоятидаги Жанаозен шаҳрида нефть қазиб олувчи бир неча ширкат ишчилари иш ташлагани хабар қилинган эди. Улар ҳам иш шароитлари яхшиланишларини ва маошлари оширилишини талаб қилмоқда.\nТенгиз Қозоғистондаги энг йирик нефть конларидан бири бўлиб, унинг захираси 3,2 миллард тоннани ташкил қилади.\nБМТ: Афғонистондаги жанглар ортидан оддий аҳоли ўртасида ўлим ҳолатлари кўпайди\nКобулдаги қабристонлардан бири.\nАфғонистонда май-июнь ойларида ўлдирилган ва яраланган оддий аҳоли вакиллари сони 2400 кишига етди. Бу 2009 йилдан бери икки ой оралиғида рўй берган ўлим ҳолатлари бўйича энг юқори кўрсаткичдир.\nБМТнинг навбатдаги ҳисоботида таъкидланишича, 2021 йилнинг биринчи ярим йиллигида Афғонистондаги жанглар оқибатида аёллар ва болалар ўртасидаги ўлим кўрсаткичи ўтган йилга солиштирганда 46 фоизга кўпайган. 2021 йилнинг олти ойида 468 бола ва 219 аёл ҳалок бўлди. 1214 бола ва 508 аёл яраланди.\n2021 йилнинг январидан июнигача жами 5183 афғон ҳалок бўлди ва яраланди. Аниқ қилиб айтганда, ҳалок бўлганлар сони 1659 кишини ташкил қилди. Бу эса ўтган йилнинг шу даврига қиёсланганида 47 фоизга кўпдир.\nАҚШ Тожикистонга 1,5 миллион доза Moderna вакцинасини тақдим этди\nҚўшма Штатлар COVAX дастури доирасида Тожикистонга COVID-19 га қарши 1,5 миллион доза Moderna вакцинасини тақдим қилди.\nОзодликнинг тожик хизмати хабарига кўра, АҚШдан гуманитар ёрдам Душанбега 26 июль тонгида етиб келган.\nВакциналарнинг янги партияси Тожикистонда коронавирусга чалинганлар сони ўсиб бораётган бир пайтда келтирилган.\nАҚШнинг Душанбедаги элчиси Жон Марк ўз ўлкасидан келтирилган вакциналар Тожикистонда кўплаб одам ҳаётини сақлаб қолишига ишонч билдирган.\nРасмий маълумотларга кўра, Тожикистонда пандемия бошидан бери 14 минг 592 киши коронавирусга чалинган, 117 киши қурбон бўлган.\nКўпчилик мутахассислар эса Тожикистонда коронавирусга чалинганлар ва хасталик туфайли қурбон бўлганлар сони расмий статистикада акс этганидан анча кўп, деб ҳисоблашади.\nАввалроқ Ўзбекистон президенти Шавкат Мирзиёев 4 август куни АҚШдан 3 миллион доза вакцина келишини билдирган эди.\nThe Insider нашри ўзининг “хорижий агент” мақоми ҳақида эслатма беришдан бош тортди\nThe Insider нашри ўз мақолаларини уларнинг “хорижий агент” функцияларини бажарувчи оммавий ахборот воситаси томонидан тайёрлангани ҳақида махсус эслатма билан эълон қилмайди. Бу ҳақда нашр бош муҳаррири Роман Доброхотов маълум қилган.\nУнинг қайдича, The Insider Латвияда рўйхатдан ўтган ОАВ ҳисобланади, Россияда унинг ваколатхонаси йўқ, бинобарин “хорижий агентлар” тўғрисидаги қонунга бўйсунмагани учун Россия расмийлари ҳеч кимга жарима сололмайди. Айни пайтда Доброхотов уни ва нашрнинг бошқа журналистларини ноқонуний таъқиб қилишлари мумкинлигини тахмин қилган.\nРоссия Адлия вазирлиги The Insider нашрини Алексей Навальний ва бошқа мухолифат вакилларининг заҳарланиши, Чехиядаги ўқ-дори омборларининг портлаши ва бошқа шов-шувли воқеалар юзасидан ўтказган суриштирувлари ортидан “Хорижий агент ОАВлар” рўйхатига тиркаган.\nРеестрга, шунингдек, “Проект” нашрининг суриштирувчи журналистлари Михаил Рубин ва Софья Гройсман, Самарадаги “Другой город” веб-журнали бош муҳаррири Юлия Апухтина, “Откритие медиа” журналистлари Илья Рождественский ва Алексей Постернаклар ҳам киритилган.\n“Хорижий агент ОАВлар” реестри ундан олдин 15 июль куни янгиланган. Ўшанда рўйхатга “Проект” журналистлари Роман Баданин, Петр Маняхин, Ольга Чуракова, Мария Железнова, Юлия Лукьянова, “Откритие медиа” журналистлари Юлия Ярош ва Максим Гликин, Шунингдек Озодлик радиоси рус хизмати мухбири Елизавета Маетнаялар киритилган эди.\nРоссия расмийлари амалдаги “Хорижий агент ОАВлар” тўғрисидаги қонунчиликни АҚШ ҳукуматининг “Америкадаги россиялик журналистларга қарши” хатти-ҳаракатлари инъикоси эканини иддао қилиб келишади.\nНорозилик чиқишлари ортидан Францияда санитария рухсатномаларига оид қонун лойиҳаси “юмшатилди”\nПарижда мажбурий эмловга қарши ўтказилган акциядан лавҳа, 2021 йил 17 июли\nФранция Сенати 25 июль куни коронавирус тарқалишига қарши курашга доир янги чора-тадбирлар тўғрисидаги қонун лойиҳасини маъқуллади. Мазкур ҳужжат сўнгги кунларда мамлакатда оммавий норозиликка сабаб бўлган эди.\nҚонун лойиҳаси тиббиёт хизматчиларини COVID-19 га қарши мажбурий эмлашни, шунингдек санитария рухсатномаларининг амал қилиш доирасини кенгайтиришни назарда тутади.\nСенатда кўпчиликни ташкил қилувчи мухолифат вакиллари лойиҳага унинг қоидаларини “юмшатувчи” қатор тузатишлар киритишган: хусусан, санитария рухсатномаларини жорий қилиш август охиридан 15 сентябрга кечиктирилган, ресторан ва тамаддихоналарнинг кўча айвонларида ўтириш учун эса, сенаторлар фикрича, рухсатнома талаб қилинмаслиги керак. Шунингдек, вояга етмаган шахслар рухсатнома олиб юриш мажбуриятидан озод қилинган.\nЭнди парламентнинг қуйи палатаси бўлмиш Миллий йиғилиш қонун лойиҳасини қайтадан кўриб чиқиши лозим. Депутатлар сенаторлар таклифига қўшилмай, қонуннинг кескинроқ таҳририни маъқуллашлари мумкин.\nСанитария рухсатномаларида шахснинг эмлангани, коронавирусга топширган тести манфий чиққани ёки организмида антитаначалар мавжудлиги ҳақидаги маълумотлар қайд этилган бўлади. Парламентнинг аксари аъзоларига кўра, Францияда яшовчилар шу ҳужжатсиз оммавий тадбирларга, ресторанларга киритилмаслиги керак. Кинотеатр, театр ва музейларда бунақа чеклов аллақачон амал қилмоқда.\nМазкур чекловлар жамиятнинг бир қисмида кескин норозилик уйғотган. 24 июль куни Париж ва бошқа шаҳарларда санитария рухсатномалари жорий этилиши ва мажбурий эмловга қарши оммавий намойиш бўлиб ўтган. Расмий маълумотга кўра, намойишларда 160 мингдан ортиқ киши иштирок этган.\nҲалабда жанглар оқибатида вайрон бўлган бинолар\nТуркия Мудофаа вазирлиги ўз армиясига қарашли бронетранспортёрга қарши уюштирилган ҳужумда икки аскар нобуд бўлгани, яна икки аскар яралангани ҳақида маълумот тарқатди. Ҳодиса Суриянинг Ҳалаб вилоятидаги Туркия қўшинлари назорати остидаги ҳудудда содир бўлган.\nТуркия Мудофаа вазирлиги ҳужумчиларни “террорчилар” деб атаган, бироқ уларнинг қайси қуролли гуруҳга мансублигини очиқламаган. Хабарномада қайд этилишича, турк қўшинлари ҳужумчиларга қарши жавоб зарбасини беришган.\nТуркия Сурия ҳудудидаги илк жанговар амалиётини 2016 йили бошлаган. Амалиётлардан мақсад экстремистик кайфиятдаги жангариларни Туркия чегарасидан нари суриб ташлаш бўлган. Кейин турк қўшинлари яна учта амалиёт ўтказган, бунда асосан Сурия ҳудудида яшовчи курдлардан ташкил топган халқ мудофааси отрядлари нишонга олинган. Анқара бу отрядлар Туркиядаги аксилҳукумат кучлар (Курдистон ишчи партияси) билан алоқа эканини иддао қилиб келади.


Байрамов ёшлар билан ишлайди | "NAVBAHOR" FUTBOL JAMOASINING RASMIY WEB SAHIFASI\nБайрамов ёшлар билан ишлайди\nЖамоамиз ёшлари айни пайтда иккинчи даврага тайёргарликни Наманганда олиб боришмоқда. Ёшлар жамоаси мураббийлар штабида айрим ўзгаришлар рўй берганлигини айтиб ўтиш жоиз. Эндиликда жамоамиз ёшлари билан Мустафо Байрамов иш олиб боради. Унга Дурбек Умаралиев ва Шерзод Жўраевлар ёрдам беришади. Давралар оралиғида “Навбаҳор”га ўтган Рустам Дўрмонов эса селекционер мураббий сифатида иш юритадиган бўлди.\nМураббийлар давралар оралиғида таркибга бир қатор иқтидорли ёшларни жалб этишни мақсад қилишган. Айни пайтда мураббийлар штаби “Навбаҳор-Умид” футбол мактабидан етишиб чиқаётган ва вилоятдаги бошқа футбол мактабларида таҳсил олаётган иқтидорли ёшларни синовдан ўтказишмоқда. Айнан шу мақсадда назорат ўйинлари ташкил этилиб, улар орасидан муносибларини саралаб олинмоқда. Учрашувларда ўзини кўрсатган ёшлар иккинчи даврада “Навбаҳор” сафида майдонга тушиш имкониятига эга бўлишади.


ЁШ ШАХМАТЧИЛАРИМИЗНИНГ БАТУМИДАГИ МУВАФФАҚИЯТЛАРИ\nГрузиянинг Батуми шаҳрида шахмат бўйича нуфузли халқаро турнир якунланди. Ўз тарихида тўртинчи бор ўтказилган Батуми фестивалида 10та давлатдан 37 нафар шахматчи дона сурди. Улар орасида ўзбекистонлик шахматчилар ҳам муваффақиятли тарзда иштирок этишди.\nЖумладан, Жаҳонгир Комилов 8 ёшгача шахматчилар мусобақасида 9 имкониятдан 8,5 очко жамғариб, халқаро фестивал ғолибига айланди. Ўн уч ёшли халқаро мастер Жавоҳир Синдаров (2474) эса 10-рақам остида ҳаракат қилганига қарамай, асосий турнирда 6 очко билан кучли учликдан жой олди.\nСиндаров 9та партиядан фақат биттасида грузиялик халқаро гроссмейстер Леван Панцулаве (2575)га 6-турда имкониятни бой бериб қўйди. Жавоҳир 4та учрашувда ғалаба қозонди ва яна шунча партияда дуранг ўйнади.\nСиндаров грузиялик гроссмейстерлар —Гига Гупарашзе ва Давит Магхалашвили билан муросага келди. Рейтингда биринчи ўринда турган қозоғистонлик халқаро гроссмейстер Ринат Жумабаевни мағлуб этгани эса ҳақиқий шов-шувга сабабчи бўлди.\nШахматчиларимиздан Робияхон Сардорова C Open мусобақасида иштирок этди ва 6,5 очко билан умумий қатнашчилар орасида 5, аёл шахматчилар ўртасида эса 1-ўринни эгаллади.


ЎзА - Қонун лойиҳалари муҳокама қилинди\n11.04.2018 14:45 Чоп этиш версияси\nЎзбекистон Халқ демократик партияси фракциясининг навбатдаги йиғилиши бўлиб ўтди.\nФракция аъзолари Олий Мажлис Қонунчилик палатасининг навбатдаги йиғилиши муҳокамасига киритиладиган қонун лойиҳаларини муҳокама қилди. Хусусан, “Рекрутинг фаолияти тўғрисида”ги, «Ўзбекистон Республикасининг айрим қонун ҳужжатларига қўшимчалар киритиш тўғрисида”ги, “Ўзбекистон Республикаси Жиноят-процессуал кодексининг 1877 ва 331-моддаларига ўзгартиш ва қўшимча киритиш тўғрисида”ги қонун лойиҳалари атрофлича муҳокама қилинди.\n“Рекрутинг фаолияти тўғрисида”ги қонун лойиҳаси қизғин муҳокамаларга сабаб бўлди. Мазкур лойиҳа Ўзбекистон қонунчилиги амалиётида биринчи марта 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясининг 207-бандига мувофиқ ишлаб чиқилган.\nЙиғилишда рекрутинг фаолияти – иш қидираётган шахсларни ишга жойлаштириш ва иш берувчилар учун кадрлар танлаш билан боғлиқ рекрутинг хизматларини шартнома асосида кўрсатиш бўйича юридик шахсларнинг тадбиркорлик фаолияти бўлиб, қонуннинг мақсади ушбу соҳадаги фаолиятни тартибга солишдан иборат экани таъкидланди.\nЙиғилишда Ахборот ва коммуникация технологиялари масалалари қўмитасининг номини ўзгартириш тўғрисидаги масала кўриб чиқилди. Мазкур қўмита номи Инновацион ривожланиш, ахборот сиёсати ва ахборот технологиялари масалалари қўмитаси деб ўзгартирилиши таклиф этилди.\nТадбиркорлар ва ишбилармонлар ҳаракати – Ўзбекистон Либерал-демократик партияси фракциясининг йиғилиши бўлиб ўтди. Унда мамлакатимиз ижтимоий-сиёсий ҳаётига дахлдор бир қатор қонун лойиҳалари ва бошқа муҳим ҳужжатлар депутатлар томонидан кўриб чиқилди.\nФракцияси аъзолари «Ўзбекистон Республикаси Жиноят-процессуал кодексининг 1877 ва 331-моддаларига ўзгартиш ва қўшимча киритиш тўғрисида»ги Ўзбекистон Республикаси қонуни лойиҳасини муҳокама қилиб, ўз нуқтаи назарини билдирди.\nҚонун лойиҳаси «Фаол тадбиркорлик, инновацион ғоялар ва технологияларни қўллаб-қувватлаш йили» Давлат дастурида назарда тутилган тадбиркорлик субъектлари ҳуқуқларини ҳимоя қилиш бўйича қўшимча кафолатларни киритишга қаратилгани билан аҳамиятлидир.\nМаълумотларга кўра, 2016-2017 йилларда прокуратура органлари томонидан тадбиркорларга нисбатан 1621 жиноят иши қўзғатилган ва 1170 та иш бўйича тафтиш тайинлаган. Бу каби ҳолатлар тадбиркорлик фаолиятини ҳар томонлама қўллаб-қувватлаш ва ривожлантириш соҳасидаги давлат сиёсати талабларига мутлақо зиддир.\nБундай ҳолатларнинг олдини олиш мақсадида ишлаб чиқилган мазкур қонун лойиҳасида тафтиш муддати тафтиш ўтказувчи шахснинг асослантирилган илтимосномасига кўра, Ўзбекистон Республикаси Бош прокурори ёки унинг ўринбосари розилиги билан суриштирувчининг, терговчининг, прокурорнинг қарори ёхуд суднинг ажрими билан амалдаги уч ойдан бир ой муддатга ўзгартирилиши белгиланган.\nҚонуннинг қабул қилиниши тадбиркорлар ҳуқуқларини ҳимоя қилишнинг процессуал механизмлари такомиллаштирилишига, иқтисодий жиноятларни тергов қилишнинг тезкорлигини таъминлашга хизмат қилади. Тадбиркорлик субъектларига нисбатан қонунга хилоф равишда жиноят ишларини қўзғатиш ҳолатларининг олдини олишга ҳамда ҳуқуқни муҳофаза қилувчи органлар мансабдор шахсларининг жавобгарлигини оширишга кўмаклашади.


Эксклюзив видео: iPhone 8 Plus ва Galaxy Note 8’ни бетонга ташлаб синашди! - Terabayt.Uz\nЭксклюзив видео: iPhone 8 Plus ва Galaxy Note 8’ни бетонга ташлаб синашди!\nҲозиргача савдога чиқарилган смартфонлар орасида энг етакчилари – Samsung Galaxy Note 8 ҳамда iPhone 8 Plus флагманларидир. Хўш, улардан қай бири зарбаларга кўпроқ чидамли эканига қизиқасизми?\nМақтанишда бир-биридан қолишмайди\nҲар иккаласининг ҳам корпус орқа қопқоғи бақувват шишадан ишланган ва металл роми мавжуд. Аммо, Жанубий Кореялик гигантнинг Note 8 қурилмасида Gorilla Glass 5 тобланган шишаси ишлатилган бўлса, купертинолик ишлаб чиқарувчи ўзининг iPhone 8 Plus моделида шу пайтгача смартфонларда қўлланган шишаларнинг энг мустаҳкамини ўрнатганини даъво қилган.\nХулласи калом, мазкур даъволарнинг нақадар асосли эканлигини амалда синаб кўришди. YouTube’даги PhoneBuff канали Samsung Galaxy Note 8 ҳамда iPhone 8 Plus смартфонларининг мустаҳкамлик тестини ўтказиб, видеотасвирини интернетга жойлади.\nСмартфонларнинг тестини ўтказиш учун, видеоблогер махсус яратилган машинадан фойдаланган. Бу ускуна қурилмаларни ерга шундай куч билан ташлайдики, бунда смартфон табиий баландликдан – кишининг қўлидан тушиб кетгандагидек тушади.\nХўш, бетонга ташлашда-чи?\nВидеоблогер флагманларни қаттиқ ерга турли усулларда – орқа томонини, бурчагини ва экранини пастга қаратган ҳолда ташлаб кўради ва бунда уларнинг шикастланиш даражасига қараб баҳолайди. Охирги раундда эса бир неча марта ташлаб, нечта мартагача девайс ўз фаолиятини тўхтатмаслигини текширади.\nҲар иккала моделнинг орқа панели билан тушиши уларнинг иш фаолиятига таъсир кўрсатмаган, аммо шиша қопқоқлари дарз кетган. Бурчаги билан тушганда ҳам бу иккала флагманда салгина қирилиш юзага келган, холос. Экрани билан ташлашда эса иккалови ҳам шикастланган, бироқ iPhone 8 Plus дарзлари дисплейи бўйлаб ёйилиб кетган, Galaxy Note 8’да эса фақат чеккалари дарз кетган.\nСўнгги раундда бу иккала гаджетни металл юзага бир неча бор ташлаб, мустаҳкамлигини синаб кўришган. Буни қарангки, ўн марта ташлагандан кейин ҳам Samsung Galaxy Note 8 ўчиб қолмади, тегинишларни сезди ва қўнғироқ қилишга яради. iPhone 8 Plus эса саккизинчи ташлашдан кейин корпусининг айрим майда қисмларидан ажралди, ўчиб қолди ва бошқа ёқилмади.\nМарҳамат, ўзингиз кўриб завқланинг:\nДарвеқе, айни мазкур ишлаб чиқарувчиларнинг Galaxy S8 ҳамда iPhone 7 моделлари бетонга ташлаб кўрилган синовнинг видеосини ҳам кўрганмидингиз?\n#Samsung Galaxy Note 8 #мустаҳкамлик #синов #смартфонлар #iPhone 8 Plus


Танангизнинг ҳар бир аъзоси «сирларингиз»ни фош этади... » Ўзбекистон янгиликлари – Zamin.uz\n12 ноябрь 2019, 00:19\nТанангиздаги айрим аъзоларингизнинг тузилиши ҳам сизга соғлиғингиз ёки характерингиз ҳақида маълумот бериши мумкин. Қуйида сизга кўзлар, қулоқлар, бурун ва лаблар шаклларига қараб, ўзингиз учун муҳим бўлган бир неча маълумотларни келтириб ўтмоқчимиз:\nКўк ёки мовий кўзли инсонлар, мутахассислар фикрича, ёриққа ўта сезгир бўлишаркан. Чунки улардаги ёруғликдан ҳимояловчи пигмент камроқ бўлар экан ҳамда бундай кўз эгаларида ҳаётлари мобайнида ирсий касаллик ҳисобланган, кўриш қобилиятининг пасайиши ёки катаракта каби касалликларга чалиниш эҳтимоли юқорироқ бўлар экан.\nЛуисвилл университетида ўтказилган тадқиқотларга кўра, жигарранг кўзли инсонлар эса тезкор спорт тури бўлган боксда анча муваффақият қозонишлари тасдиқланган. Очроқ жигарранг кўзли инсонлар гольф ўйинига иқтидорли бўлиши мумкин экан.\nКўзлари бир-бирига яқин жойлашган инсонлар эса, ўзига жуда ишонган, мустақил бўлиб, кўп ҳолларда улар ишончли сирдош бўлиши мумкин.\nХитойлик мутахассисларнинг изланишлари эса катта қулоқли инсонларда ҳаётни севиш ва хоҳлаган нарсасига эриша олиш қобилияти кучли бўлишини кўрсатган. Ўз ўрнида, улар жудаям мустақил шахслардир.\nҚулоқ супрасида қирқими бўлган инсонларда эса юрак хуружига учраш эҳтимоли юқорироқ бўлар экан.\nКатта бурунли инсонларда аллергия, тумов каби касалликларга чалиниш ҳолатлари кам учрар экан. Катта бурунлар эгаларининг чангли зарраларни ютишига тўсқинлик қилиши тасдиқланган.\nИнгичка лабли аёлларнинг узоқ муддатли муносабатларга мойиллиги синалган бўлса, сергўшт дудоқли хонимларнинг машҳурликка эришиш кўрсаткичи жуда ҳам юқори экан.\nТеглар: мовий кўзли инсон жигарранг кўзли инсон катта қулоқли инсон\nЯнгиликлар » Жамият » Танангизнинг ҳар бир аъзоси «сирларингиз»ни фош этади...\n10:46 Ҳиндистонда бир кўзли эчки боласи дунёга келди…\n08:58 Кўзингизни ранги феъл-атворингиз қандайлигини айтиб беради\n12:20 Кўзнинг ранги инсон қайси хасталикка қай даражада мойиллигини билдиради


* Андижон шаҳридаги “Андижон нашриёт-матбаа” масъулияти чекланган жамиятига хорижнинг янги полиграфия дастгоҳи келтирилди. У босма нашрларни офсет усулида чоп қилишга мўлжалланган бўлиб, бир вақтнинг ўзида тўрт рангда нашр этиш имкониятига эга.\n* Қарши шаҳридаги “Натурал пласт стил” масъулияти чекланган жамияти жамоаси банкнинг 125,5 минг АҚШ долларилик молиявий кўмаги билан полиэтилен маҳсулотлари ишлаб чиқаришни йўлга қўйди. Ўтган қисқа муддатда корхонада тўрт турдаги 50 тонна маҳсулот тайёрланди ва буюртмачиларга етказиб берилди.\nМазкур рукндаги бошқа мақолалар: « Энг қудратли омил\t«Болажонлар — юрт келажаги» »


Rost24 - Украинадаги ўзбекистонликларни Ватанга қайтиши учун шароит яратилдими? Нега жараён кечикмоқда?\nБироз аввал телеграмм каналимизда 400 га яқин ўзбекистонликлар Львовда қолаётганликлари ҳақида маълум қилган эдик. Нима сабабдан уларни Полшага олиб чиқиб кетилиши кечиктирилди? Киевда айни вақтда вазият қандай? Навбатдаги эвакуация ҳақида хабарлар борми? Польшага ӯтган ӯзбекистонликлар қачон олиб келинади? Биз ҳамюртларимиз томонидан берилаётган саволларга ойдинлик киритиш мақсадида айни вақтда Киевдаги Ўзбекистон элчихонасига ёрдам бераётган волонтер, хирург Темур Юсупов билан суҳбатлашдик.\nКиевда айни вақтда вазият қандай? Тунни қандай ўтказдингиз? Яхши томонга ўзгаришига умид борми?\n- Менимча тунни ҳамма ухламасдан ўтказди, хавотир билан. Ўқ овозлари, портлашлар тингани йўқ. Айни вақтда, якшанба 09:40 да Киевда жим-житлик. Айтишим керакки, жудаям қӯрқинчли сокинлик ҳозир, худди кинолардагидай. Вазият сониясига, минутига ӯзгариб бормоқда. Қисқа вақтда бу уруш тугашига умид қилиб турибмиз.\nЎзбекистонликлар Львовга боришлари айтилганди, лекин биздаги маълумотларга қараганда вокзалда 400 га яқин ҳамюртларимиз қийин ҳолатда қолишаяпти.... Навбатдаги эвакуация қачон бўлади? Львовга боришнинг энг оптимал йўли қайси ҳозирда?\nКўп ишларга комендантлик соати халақит берди. Душанба, 28 февраль куни соат 8 дан бошлаб юриш мумкин бўлади. Янаям бу соат узайиши мумкин деган янгиликлар ҳам бор. Ватандошларимизни Львовдан Польшага юбориш бугун режа қилинган эди, автобуслар топилганди. Ёқилғи ҳамма муаммолар ҳал қилиниб, бугун чиқарамиз деган ният бор эди. Афсуски, автобуслар кириб келолмаяпти. Биринчи катта муаммо. Кириб келгани ҳам Украина аҳолиси учун хизмат қилишни бошлаяпти.\n«Комендантлик соати»ни ҳисобга олсак, ҳозир Киевдан чиқиб кетиш жудаям хавфли. Нафақат Киевда, балки бошқа шаҳарларда ҳам кӯчага чиқиб ҳаракатланиш хавфли.\nЭнг хавфсиз вариант ҳозир темирйўл ҳисобланяпти. Чунки ходимлар билан гаплашганимизда, улар поездлар олдинги режимда қатновни амалга оширмоқда деб айтиб ӯтди. Аниқ график бӯлмаслиги мумкин, албатта, уруш вақти, бир соат кеч ё эрта бўлиши мумкин. Поезд сони камайиши мумкин. Лекин, ҳаракат бор. Маслаҳатимиз, уйда ӯтирган ватандошларимиз кӯчага чиқишмасин. Вокзалда бӯлганлари эса поезд орқали боришларини сӯраб қоламиз. Автомобиль жуда хавфли ҳисобланади ҳозир. Буни барча Украинадаги ӯзбекларга етказишни сӯраб қолардим. Чунки Украина ҳарбийси душман билан оддий одамларни ажрата олмаслиги мумкин. Бу жиҳатдан хавфли.\nЛьвовга борган ӯзбеклар нима қилиши керак?\n- Львовда ҳозир жуда-жуда одам кӯп. Ҳар бир давлат яшил коридор очамиз деган эди. Ҳозир бунинг қонунияти анча ӯзгарди. Аёллар муаммосиз ӯтишяпти. Навбатда туришлари мумкин, лекин ӯтишмоқда. Эркаклар масаласида сал қийинчилик бӯлмоқда. Полша ҳудудига қочқинлар ҳам ӯтишмоқда, бошқа давлатларнинг. Шунинг учун улар ҳам эҳтиёткорлик қилишяпти. Лекин, ӯтказишмоқда. Кеча 3 та автобус 100 га яқин ватандошларимизни автобусга ӯтқазиб олиб ӯтишётган эди. Лекин Польша чегарасида навбат бӯлганлиги учун, муаммолар пайдо бӯлди ва шунинг учун аёлларни ӯзини олиб ӯтишган. Тирбандликлар жуда кӯп. Пиёда ӯтиш анча яхши. Шунинг учун йўл қисқартириш учун хавфсиз йӯллардан автобусларда олиб ӯтилмоқда.\nПольшага ӯтган ӯзбекистонликлар қачон Ӯзбекистонга олиб келинади?\n- Биринчи навбатда улар хавфсиз ҳудудда. Бу бизни қониқтиради. Ташқи ишлар вазирлиги ва элчихона билан ҳамкорликда Польшага ӯтган ватандошларимизни олиб кетишга ҳаракат қилишмоқда. Польшага ӯтган ӯзбекистонликлар сони кӯпайгандан кейин чартер рейслар келиб олиб кетилади. Қисқа вақтда бошланишини кутяпмиз.\nПольшадан Ўзбекистонга олиб келиш бўйича нархлар белгиланганми? Пули йўқ бўлса фуқарога молиявий ёрдам кўрсатиладими?\n- Ҳозир чартер рейслар мутлақо бепул, давлат томонидан қопланади.\nМустақил равишда Польша ёки Молдовага ӯтган фуқаролар тақдири нима бўлади? Рўйхатдан ӯтмаса, улар чартер рейслар рўйхатига кира оладими?\n- Мустақил ӯтган фуқароларимиз, Полшадаги элчихонага мурожаат қилиши мумкин. Чегарада ҳам улар муҳофазага олинмоқда. Рўйхатда йўқ бўлса ҳам чартер рейсга чиқишади.\nМолдовада ҳаво қатнови тӯхтатилган. Шунинг учун бизнинг Ташқи ишлар вазирлигимиз бу муаммони қандай қилиб ечиб, фуқароларни олиб чиқиб кетишни ӯйлашмоқда. Асосийси улар хавфсиз ҳудудда.\nУкраинада 4 мингдан зиёд фуқароларимиз бор дейилди. Уларни қанчаси билан алоқа ӯрнатилган? Ҳалок бӯлганлар ҳақида хабарлар эшитмадингизми?\n- 4300 нафардан зиёд фуқароларимиз бор ҳозирги вақтда. 3000 дан зиёд фуқароларимиз билан яъни, 80-90 фоизи билан алоқадамиз. Яраланганлар тўғрисида ҳеч қандай хабар бӯлмади.\nӮзбекистонда туриб фуқароларимиз у ёқдаги ватандошларга ёрдам бера оладими?\n- Афсуски, ёрдам беришолмайди. Битта илтимосим, қайсидир яқини билан гаплаша олмаётган бӯлса, ваҳима қилмасликларини сӯраб қолардим. Телефон қуввати йӯқлиги ёки интернет трафик ӯчганлиги билан боғлиқ муаммолар орқали ҳам улар хабар беролмаётган бўлиши мумкин, албатта. Оғир аҳволдаги ватандошларимиз йӯқ ҳозир. Маълумот олиш учун ҳам расмий жойлардан хабарларни ӯқишларини тавсия қиламан. Чунки ёлғон маълумот жуда кӯп тарқалмоқда.\nСуҳбатни тўлиқ аудиода тинглашингиз мумкин.\nИзоҳ: Суҳбат бугун, 27 февраль куннинг биринчи ярмида ёзиб олинган. Ўтган вақт мобайнида вазият ўзгарган бўлиши мумкин. Элчихона ходимларининг юкламасини инобатга олиб, уларнинг ишларига халақит бермаслик мақсадида норасмий бўлсада, ҳозирда жараёнлар ичида бўлган инсондан маълумотлар олинди.\nТег: Украина Украина элчихонаси Ўзбекистон фуқаролари Польша


Россия "Ямал – Европа" қувури орқали газ етказишни тўхтатди\n23 май 2022, Тошкент вақти: 06:22\nРоссия Польша-Германия чегарасидаги Мальнов компрессор санциясидан "Ямал – Европа" қувури орқали газ етказишни тўхтатди. Reuters бу ҳақда Германиянинг Gascade газ транспорт қилувчи ширкатига таянган ҳолда хабар тарқатди.\n29 март куни эрталаб Мальнов компрессор станциясидан қувурга 1 миллион 450 минг кВтч/соат газ узатиб турилган. Кейин эса узатилаётган газ ҳажми нолга тушган. Газ етказиб бериш нега тўхтатилгани сабаблари маълум эмас.\nАйни пайтда Россия бошқа газ қувурлари, жумладан, “Шимолий оқим-1” орқали Европага газ етказиб беришда давом этмоқда.\nХабарда айтилишича, “Газпром” Польша орқали газ етказиб бериш бўйича узоқ муддатли шартномага эга эмас. Бу йўналишдаги қувурларни “Газпром” муайян бир муддатга ойлик ёки кунлик аукционларда сотиб олади.\nАввалроқ президент Путин ҳукуматга “дўст бўлмаган давлатлардан” газ ҳақини рублда ундириш тўғрисида кўрсатма берган эди. Мазкур рўйхатга Кремль G7 давлатлари -АҚШ, Франция, Британия, Германия, Канада, Италия, Японияни ғам киритган. Мазкур давлатлар газ учун Москвага рублда ҳақ тўлашдан бош тортишларини билдирди.\nКейинроқ бу баёнотга Европа Иттифоқининг барча давлатлари қўшилди. Шундан сўнг Кремль матбуот котиби Дмитрий Песков рублда ҳақ тўламайдиган давлатларга газ етказиб бериш тўхтатилди.\nПутин ҳукуматга 31 мартгача Европа Иттифоқидан газ учун рублда ҳақ тўлашни талаб қилишни топширди


Қорақалпоғистонда 13 ёшли фарзандини 15 000 долларга сотмоқчи бўлган аёл ушланди\nҲолат юзасидан Жиноят кодексининг 135-моддаси (одам савдоси) билан жиноят иши қўзғатилган, ҳозирда дастлабки тергов ҳаракатлари олиб борилмоқда.\n2020 йилнинг 19 май куни 43 ёшли М.П. Қорақалпоғистон Республикаси Беруний тумани ИИБга ариза билан мурожаат қилган. Бу ҳақда Ўзбекистон Республикаси ИИВ ҳузуридаги Тергов департаменти хабар бермоқда.\nУ Тўрткўл туманида яшовчи “Қундуз” исмли аёл ноқонуний равишда ўз фарзандини сотмоқчи бўлиб юрганлигини баён қилган ва унинг ушбу аризасига асосан шу куни соат 21:00да Беруний тумани ИИБ ходимлари томонидан ўтказилган тезкор тадбир давомида, Тўрткўл туманида жойлашган намунали уйда ижарада яшаб келаётган, 38 ёшли Қундуз К. ўзининг иккинчи фарзанди, вояга етмаган 13 ёшли Д.О.ни фуқаро С.Э.га 15.000 АҚШ доллари эвазига сотаётган вақтида ушланган.\nҲолат юзасидан Тўрткўл тумани ИИБ ҳузуридаги Тергов бўлими томонидан Қ.К.га нисбатан Ўзбекистон Республикаси Жиноят кодексининг 135-моддаси 3-қисми «а» банди (одам савдоси) банди билан жиноят иши қўзғатилган, ҳозирда дастлабки тергов ҳаракатлари олиб борилмоқда.


Понеділок, 27 июнь 2016 00:00\n"Имом Эшон Муҳаммад" жоме масжиди (Нукус)\nНеділя, 26 июнь 2016 00:00\nЎтган умматларнинг умри узун бўлганидан, улар жуд кўп яхшиликлар қилиб, бисёр ажр-савобга эришганлари тарихдан маълум. Бу ҳолатни Пайғамбаримиз (соллаллоҳу алайҳи ва саллам) билгач, у зоти бобаракотга умматларининг умри жуда қисқа кўринган. Узун умрли умматларга ҳаваслари келиб, умматимнинг умри ҳам уларга ўхшаб узун бўлганида, албатта, булар ҳам кўп яхшиликлар қилиб, кўплаб ютуқларга эришардилар, деб орзу қилганларида, Аллоҳ таоло у зотга Лайлатул қадрни ато қилиб, бу кечада қилинган ибодатларнинг ажр-мукофоти ўтган умматларнинг минг ой давомида қилган ибодатлари савобидан афзалдир, деган.\nАллоҳ субҳонаҳу ва таоло биз Муҳаммад (алайҳиссалом) умматларини бошқа умматлардан кўплаб хусусиятлар билан фазилатли қилди. Бизга расуллар ва набийларнинг ичидан энг афзали ва энг охирги пайғамбарини юборди, энг охирги Китоби – Қуръонни туширди ҳамда бизни энг яхши уммат деб атади:\n“(Эй мусулмонлар!) Одамларга чиқарилган (маълум бўлган) умматнинг энг яхшиси бўлдингиз” (Оли Имрон, 110-оят ).\nЛайлатул қадр қандай кеча ўзи? Аллоҳ таоло бундай марҳамат қилади:\n«Албатта, Биз уни (Қуръонни «Лавҳул маҳфуз»дан биринчи осмонга) Қадр кечасида нозил қилдик. (Эй, Муҳаммад!) Қадр кечаси нима эканини Сизга не ҳам англатур?! Қадр кечаси минг ойдан яхшироқдир. У (кеча)да фаришталар ва Руҳ (Жаброил) Парвардигорларининг изни билан (йил давомида қилинадиган) барча ишлар (режаси) билан (осмондан ерга) тушарлар. У (кеча) то тонг отгунича саломатликдир» (Қадр сураси).\nЛайлатул қадр – қадри улуғ кеча, дегани. Бу кечада бериладиган фазилатларнинг қадри юксаклиги, унинг қадр-қиммати минг ойдан улуғлиги ва бу кечада бандаларнинг бир йиллик амаллари ўлчаниб, режалаштирилишидан шундай номланган. Зеро, фаришталар бу кечада келгуси йилнинг шу кечасигача қилинадиган барча ишларни ўлчаб-ҳисоблаб қўядилар.\nСурада зикр қилинганидек, бу кечада Қуръони карим нозил қилинган. У минг ойдан яхшироқ кечадир. Бу тахминан, Лайлатул Қадр кечаси ичида бўлмаган 83,3 йилга тўғри келади. Бу, шу муборак кечада қилинган ибодатлар шунча йил давомида бажарилган ибодат савобидан афзал, деганидир. Фараз қилайлик, бу муборак кечани бир марта топган киши шунча йиллик ибодатдан кўра афзал савобга эришса, уни бир неча марта топган киши қанчалар ажрга эришар экан-а? Бу ортиқ бахт борми? Шу боис, Расулуллоҳ (соллаллоҳу алайҳи ва саллам) бу муборак ойни интиқлик билан кутар, унинг яқинлашаётганини саҳобаларга эслатиб, тайёргарлик кўришга чорлардилар. Рамазон келгач, саҳобаларни қутлаб муборакбод этардилар. Анас ибн Молик (розияллоҳу анҳу)дан ривоят қилинади. Расулуллоҳ (соллаллоҳу алайҳи ва саллам) Ражаб ойи кирганида бундай дуо қилар эдилар:\n«Ё Аллоҳ, бизга Ражаб ва Шаъбонда барака бергин ҳамда Рамазонга етказгин» (Имом Байҳақий ривояти).\nМуалло ибн Фазл (раҳимаҳуллоҳ) айтади: «Салафи солиҳлар Рамазон келмасидан олти ой олдин Аллоҳдан бу ойга етказишини сўраб дуо қилишар, Рамазондан кейин эса, яна олти ой бу ойдаги ибодатларининг мақбул бўлишини тилаб илтижо этишар эди». Шундай қилиб, у зотлар йил давомида бу муборак ой ҳақида қайғурар эканлар.\nБу кечада Жаброил (алайҳиссалом) бошчилигида фаришталар Аллоҳ таоло келаси йилгача тақдир қилган бандаларнинг бир йиллик ишларини олиб тушадилар. Бу тун тонг отгунча тинчлик-омонлик кечасидир. Бу муборак кечада фаришталар мўминларга салом беришади, бандаларнинг тақдирига фақат тинчлик-омонлик битилади.\nعَنْ أَبِي هُرَيْرَةَ رَضِيَ اللهُ عَنْه عَنِ النَّبِيِّ صَلَّى اللَّهُ عَلَيْهِ وَسَلَّمَ قَالَ: مَنْ يَقُمْ لَيْلَةَ الْقَدْرِ إِيمَانًا وَاحْتِسَابًا غُفِرَ لَهُ مَا تَقَدَّمَ مِنْ ذَنْبِهِ. رَوَاهُ الْبخاري.\nАбу Ҳурайра (розияллоҳу анҳу)дан ривоят қилинади: «Пайғамбар (соллаллоҳу алайҳи ва саллам): «Ким Қадр чекасини имон ва ихлос билан бедор ўтказса, унинг ўтган гуноҳлари кечирилади», дедилар. Демак, бу кечани намоз ўқиш, Қуръон тиловат қилиш, дуо, истиғфор каби ибодатлар билан бедор ўтказиш керак.\nТаъкидлаш лозимки, Лайлатул қадр кечасини бедор ўтказишдан мурод ибодат, зикру тасбеҳ, Қуръон тиловати бўлиши керак, таомхўрлик, зиёфат, бекорчи гап-сўзлардан иборат эмас. Аввало, бу кечани қоим бўлиш учун ўша кечанинг хуфтон ва бомдод намозларини жамоат билан ўқиш мақсадга мувофиқдир. Зеро, ҳадиси шарифда хуфтонни жамоат билан адо қилган киши ўша кечанинг ярмини, бомдодни жамоат билан ўқиган киши ўша кечанинг қолган қисмини бедор ўтказибди, дейилган.\nPublished in Рамазон\n26 июнь кунидаги хатмоналар\nҲурматли порталимиз мухлислари, Яратганга шукрки, Юртимизда ҳукм сураётган тинчлик ва хотиржамлик сабабли муборак Рамазон ойи ҳам ўзгача шукуҳ билан ўтмоқда. Айниқса, кундузлари соим бўлиб Аллоҳга муқарраб бўлган инсонлар, тунлари таровиҳ намозларида ҳам иштирок этиб Аллоҳнинг каломига соме бўлишмоқда. Дуолар мустажоб бўладиган ғанимат дамларда Юртимиз ва юртдошларимиз ҳақига хайрли дуолар қилишмоқда.\nСиз азизларга 26 июнь куни пойтахтимизнинг қуйидаги масжидларида Қуръон хатмоналари якунига етишини маълум қиламиз:\nШайхонтоҳур тумани, "Хувайдо" жоме масжиди. Масжид имом-хатиби –Жўраев Фарҳод. Хатмда Муҳиббуллаев Саид Муҳаммадхон қори.\nЯшнобод тумани, "Имоми Аъзам" жоме масжиди. Масжид имом-хатиби – Абдусатторов Абдулазиз. Хатмда Абдурахманов Маъмур ва Холмирзаев Убайдулло қорилар.\nЮнусобод тумани, "Минор" жоме масжиди. Масжид имом-хатиби – Турсунов Анвар. Хатмда Қабилов Абдулбосит, Неъматов Жаҳонгир ва Абдумажитов Ҳасанхон қорилар.\nЯккасарой тумани, "Раҳимжон хожи ота" жоме масжиди. Масжид имом-хатиби – Мақсудов Баҳром. Хатмда Мақсудов Баҳром, Лутфиллаев Ҳамидилло ва Қодиров Орифжон қорилар.\nОлмазор тумани, "Сирож Солиҳ" жоме масжиди. Масжид имом-хатиби – Болбеков Ботир. Хатмда Раҳимов Абдулборий қори.\nЎзбекистон мусулмонлар идораси ахборот хизмати\nСубота, 25 июнь 2016 00:00\n"Арабхона" жоме масжиди (Самарқанд)\n"Хўжа Исҳоқ валий" жоме масжиди (Самарқанд)\nСторінка 2134 з 2163


36 минг гектар майдонда доривор ўсимликлар плантациялари ташкил этилади - zarnews.uz\n36 минг гектар майдонда доривор ўсимликлар плантациялари ташкил этилади\nХабар берганимиздек, бугун Жомбой туманидаги “SOF EXPO Samarkand” кўргазмалар мажмуасида Фармацевтика тармоғини ривожлантириш агентлиги, вилоят ҳокимлиги ҳамда бошқа ҳамкор ташкилотлар ташаббуси билан доривор ўсимликлар маҳсулотларининг биринчи халқаро кўргазмаси бўлиб ўтди.\n“Абу Али ибн Сино мероси” деб номланган кўргазмада соҳа мутасаддилари, доривор ўсимликлар етиштирувчи ва уни қайта ишловчи юзга яқин маҳаллий тадбиркор ўз маҳсулотлари билан иштирок этди. Шунингдек, тадбирда Кимё-фармацевтика илмий-тадқиқот институти, Халқ табобати ассоциацияси, Шарқ табобати институти вакиллари қатнашди.\n- Мамлакатимизда маҳаллий флорага мансуб ўсимликларнинг 750 тури доривор ҳисобланиб, улардан 112 тури илмий тиббиётда фойдаланиш учун рўйхатга олинган, шундан 70 та тури фармацевтика саноатида фаол қўлланиб келинади, - дейди Тошкент давлат аграр университети доривор ўсимликлар кафедраси мудири Абдумўмин Ғаниев. - Юртимиз доривор ўсимликларга бой, афсуски, ундан унумли фойдалана олмасдик. Сабаби, тиббиётнинг бу йўналишига эътибор кам эди. Энди соҳага эътибор ошяпти. Лицензияли, малакали табобатчилар бемалол фаолият юритиши мумкин. Президентимиз томонидан соҳага оид имзоланган бир қатор фармон ва қарорлар юртимизда доривор ўсимликларни етиштириш, қайта ишлаш, шунингдек, уларнинг экспортини амалга оширишга кенг имконият яратди.\nУшбу кўргазмада доривор ўсимликларни етиштираётганлар, уни қайта ишлаётган фармацевтлар, табобатчилар, шифокорлар иштирок этяпти. Бу албатта, соҳанинг уйғун ривожланишига замин яратади. Биз молиявий фойда ҳақида гапиряпмиз, аслида унинг халқ саломатлигидаги ўрнини ҳеч нарса билан баҳолаб бўлмайди. Ўйлайманки, ушбу кўргазма мамлакатимизда табобат ривожида муҳим қадамлардан бири бўлди.\n“Меҳригиё” хусусий корхонаси яқинда халқаро “Organic” сертификатини олди. Ушбу корхона 45 турдаги доривор ўсимликлардан тайёрланган маҳсулотларни ишлаб чиқаришга ихтисослашган.\n- Айни пайтда корхонада доривор ўсимликларни етиштириш ва уларни қайта ишлаш асосида юздан зиёд шифобахш чой, шарбат ва асалли маҳсулотлар тайёрлаш йўлга қўйилган, - дейди корхонанинг Самарқанд вилоят бўлими раҳбари Элёр Турсунов. - Ишлаб чиқарилган маҳсулотлар МДҲ давлатларига экспорт қилиняпти. Келгусида Европа ва араб давлатларига ҳам маҳсулот сотишни режалаштирганмиз.\nТаъкидлаш лозимки, жаҳонда ушбу соҳада мамлакатимизнинг салоҳияти юқори баҳоланади. Хусусан, 2021 йилда қизилмия экстракти айланмаси дунё бўйича 200 миллион долларни ташкил этиб, мамлакатимиз 31 миллион доллар экспорт қиймати билан биринчи ўринни эгаллади.\nБугунги кунда доривор хомашёни қайта ишлаш энг даромадли соҳалардан бирига айланди. Шундан келиб чиқиб, эндиликда туманлар доривор ўсимликлар етиштириш бўйича ихтисослаштирилади. 2026 йилгача 36 минг гектар майдонда янги доривор ўсимликлар плантациялари ташкил этилади.\nТеглар: Саноат кўргазма\nХалқаро даражадаги мажмуа, замонавий бозор Самарқанд тадбиркорларининг янги ХАБига айланади\nРассом учун асарлари гапиради\nСамарқанд саноати салоҳияти бугунги кун талабларига мосми?


Муҳаммад Солиҳ: Сардоба, Ташқи қарз, Ўзбекистонни руслаштириш сиёсати ҳақида « Ўзбекистон Халқ Ҳаракати\n16 May 2020 - 11:16\nШавкат Мирзиёев истеъфосини талаб қилиб чиққанимдан кейин баъзи хорижий матбуот вакиллари менга мурожаат қилишиб, видеомурожаатда келтирган иддаоларимга қўшимча маълумот ва далиллар сўрашди.\nАйни пайтда далил истамаганлар ҳам бўлди.\nМасалан, Ўзбекистондан гапирган журналист Шароф Убайдуллаев “Муҳаммад Солиҳнинг мурожаатидаги иддаоларининг аксарияти тўгри”, дея эътироф қилиш жасоратини кўрсатди.\nШунга қарамай, сўз берганим учун “Сардоба” омбори қурилиши ва бошқа масалалар юзасидан баъзи қўшимча маълумотларни эътиборингизга ҳавола қилмоқчиман.\nСўзни “Сардоба” сув омбори қурилишидан бошлайлик:\nУни қуриш ғояси, аввал айтганимдек, ўша пайтдаги Бош вазир Шавкат Мирзиёевдан чиққан.\nЛойиҳани 2008-йилда президент Каримовнинг олдига олиб кирган шахсан Мирзиёевнинг ўзи бўлади.\nЛекин Каримов янги сув омборининг унумдорлиги паст бўлган Сирдарё ва Жиззах вилоятларида фойда келтиришига ишонмаган. Аммо Мирзиёев: “Бу вилоятлардаги ерлар унумсизлиги тупроқдан эмас, сувсизликдан. Сув бўлса, у ерларда ҳосил мўл бўлади”, деб Устозини авраган.\nКаримов: “Бюджетда бундай қурилишга пул йўқ”, деганда, Мирзиёев: “Пулни ўзим топаман”, деб, кредит\nжалб қилишини билдирган.\nКаримов ундан, “Сирдарё вилояти ҳокими Абдураҳим Жалолов билан маслаҳатлаш, унинг рухсатини ол”, деб кутулган.\nМутахассислиги ирригатор бўлган Абдураҳим Жалолов эса Сардоба сув омборини қуришга рухсат бермаган.\nЧунки Мирзиёевнинг лойиҳаси бўйича омборни нисбатан баланд ва ўзлаштирилмаган, аммо ҳосилдор ерга қуриш мўлжалланган эди.\nСирдарё вилояти ҳокими бу ерларни келажакда томчилатиб суғориш технологияси билан ўзлаштириш мумкинлигини айтган. Бундан ташқари, “Сардобада тупроқости сувлари яқин ва бундай ҳудудларда сув омбори қуриш хатарли” деган Мирзиёевга.\nМирзиёев бу тажрибали мутахассиснинг маслаҳатлари ва огоҳлантиришларига қулоқ солмасдан, уни ишдан олиш йўлларини излай бошлаган.\n2009-йил сентярь ойида Шавкат Мирзиёев устози Каримовга: “Сирдарё ҳокими талабаларни пахтага олиб чиқишда сусткашликка йўл қўймоқда”, дея ёмонлаб, Абдураҳим Жалоловнинг ишдан олинишига эришади.\nБу фитнада унга ҳар сафаргидек “тутинган ака”си, президент девонининг бошлиғи Зелимхон Ҳайдаров кўмаклашиб юборган.\nАслида, Сирдарё вилояти ҳокими Абдураҳим Жалоловнинг бор айби бир мутахассис сифатида “Сардоба” омборининг қурилишига қарши чиққани бўлган.\nЖалолов Мирзиёевнинг ярим миллиард долларлик режасига ҳалақит берган яъни.\nМирзиёев Жалоловдан бўшаган лавозимга ўзининг одами Ойбек Ашурматов тайинланишига эришади.\nАшурматов ҳам Сирдарё вилояти ҳокими курсисига ўтириши биланоқ Мирзиёев истаган рухсатни беради.\nШундан сўнг Мирзиёев президент Каримовнинг олдига кир,б, Сардоба сув омборини қуришга президент ижозатини олади.\nМирзиёев лойиҳа сметасида кўрсатилган 404 миллион долларни Хитойнинг “Эксим-банк”и (The Export-Import Bank of China / China Exim Bank)дан олган.\nКредит музокараларини бошидан охиригача Мирзиёевнинг ўзи олиб борган. Тендерни ўзининг талабалик йилларидаги ҳамхона дўсти Абдураҳим Сангинов ва унинг ўғилларига топширган.\nАслида Шавкат Мирзиёев Сангиновларнинг компаниясини бош пудратчи қилмоқчи бўлган. Лекин Сангиновларнинг компанияси Бош пудратчи бўлиш талабларига жавоб бермагани (махсус техникаси ва ишчи кучи камлиги) учун бош пудратчилик “Ўзбекистон темир йўллари”га берилган.\nЛекин Бош пудратчи бўлса ҳам, Раматовнинг қурувчилари субпудратчи Сангиновлар улгура олмаган участкаларини қуришган холос. Яъни “Темир Йўллар”га арзимас чақаларни беришган. Миллионларча долларлар эса Сангиновларга берилган.\n“Сардоба” сув омбори қурилиши 2010-йилда бошланган бўлса, 2013-йилда у ерда илк режавий текширув ўтказилган.\nТекширувни Ўзбекистон Бош прокуратураси амалга оширган. Текширувдан сўнг қурилишда катта иқтисодий жиноятлар содир этилганлиги аниқланган.\nШу йилнинг ўзида ўша пайтдаги Бош прокурор бу ҳолат юзасидан жиноят иши очган.\nТергов гуруҳига Бош прокуратуранинг Коррупция ва уюшган жиноятчиликка қарши курашиш бошқармасининг собиқ бошлиғи Улуғбек Хуррамов раҳбарлик қилган.\nАна шу йигит бошчилигидаги тергов гуруҳи бир йил ичида 250 (!!!) томлик материал йиғишга эришган. “Сардоба”даги ўғирликларнинг тагига етиш учун Улуғбек Хуррамов бир йил ичида икки марта Хитойга ҳам бориб келган.\nТергов гуруҳи “Сардоба”даги ўғирликлар ортида Шавкат Мирзиёевнинг ўзи турганлигини аниқлагач, 2014-йил кузида Бош прокурор Рашид Қодиров бу ҳақида президент Ислом Каримовга ҳисобот беради. Бош прокурор Бош вазирни ҳибсга олишга рухсат сўрайди.\nИслом Каримов: “Ўйлаб кўриш керак” – деб, ҳисоботни олиб қолади.\nБу орада яна президент девони бошлиғи Зелимхон Ҳайдаров ва президент котиби Георгий Крайновлар ўртага тушиб, Шавкат Мирзиёевни муқаррар ҳибсдан сақлаб қолишади.\nАлбатта, улар бу ишни фақат савоб олиш учун қилишмаган.\nБош прокурор Мирзиёевни ҳисбга олишга рухсат сўраб, иккинчи марта мурожаат қилганида Ислом Каримов: “Қўявер! Юраверсин. Қурилишга пулни ўзи топган”, деб, Мирзиёевнинг жиноятларига кўз юмган.\nКейинчалик Мирзиёев-Ҳайдаров-Крайнов учлиги Рашид Қодировнинг тагига сув қуйишни бошлашган. Учлик Рашид Қодировни олти ой давомида тинимсиз Каримовга гижгижлайвериб, ишдан олинишига эришганлар.\n2015-йил апрель ойида Қодиров президент Каримовнинг фармони билан Конституцион судга ўтказилган.\n2017-йилга келиб, Шавкат Мирзиёев Рашид Қодировдан ҳам, Улуғбек Хуррамовдан ҳам ва Сардоба тергов гуруҳида бўлган бошқа терговчилардан ҳам хуморидан чиқиб қасос олди.\n“Ислоҳотчи” президент уларни нафақат қамашни, балки шафқатсиз қийноққа солишни ҳам буюрди.\nМирзиёевнинг қийноқларидан энг кўп азият чеккан терговчи Улуғбек Хуррамов бўлди. Судда бу йигит ДХХ терговчилари унинг бир қўли ва бир оёғини уриб синдиришганини, яланғоч қилиб тепкилашганини ва унинг қизини зўрлаш билан таҳдид қилишганини айтиб берди. Бу “Сардоба” тергови учун олинган интиқом эди.\nШу ерда бир муҳим воқеани эслатиш лозим: Рашид Қодиров ўрнига келган Ихтиёр Абдуллаев янги Бош прокурор сифатида “Сардоба” жиноий иши бўйича тўпланган материалларни ўрганиб, асосий ўғрилардан бири Абдуғани Сангиновни терговга чақиради ва уни бир сутка давомида тергов қилади.\nАммо эртасига Ихтиёр Абдуллаев ўғрини қўйиб юборишга мажбур бўлади.\nЧунки вақтинча президент вазифасини бажараётган Шавкат Мирзиёев Бош прокурорга телефон қилиб, Абдуғани Сангиновни зудлик билан қўйиб юборишни талаб қилади.\nБу воқеани “Сардоба” жиноятини ўрганаётган комиссиядан адолат кутаётганлар учун эслатаяпман.\nЯъни Сангиновни 2016-йилда Бош прокурор терговидан қутқарган Мирзиёев бугун ҳам уни жазоламаслиги кундек равшан.\nРаматов жазоланади, лекин Сангинов жазоланмайди. Жазоланса ҳам енгил, рамзий жазоланади.\nЭнди ташқи қарз масаласига келсак.\nКаримов 27 йил президент бўлиб, 11 миллиард долларга яқин қарз олган.\nМирзиёев эса атиги тўрт йил ичида 12 миллиард қарз олишга “муваффақ” бўлди, азамат!.\nАгар Мирзиёев Ўзбекистонга яна 6 йил ҳукмронлик қилса, яна 18 миллиард доллар қарз олади демак.\nШунда 10 йил ичида у жами 30 миллиард доллар қарз олган бўлади ва ҳар бир ўзбекистонликни қулоғигача қарзга ботириб кетади.\nБу қарзни ким тўлайди?\nАлбатта, Мирзиёевнинг ўзи ёки оиласи эмас, ҳали Мирзёевдан зиё кутаётган менинг содда ва мазлум халқим тўлайди.\nАгар Мирзиёев иқтидорда мустаҳкамланса, Ўзбекистонни Россиянинг губерниясига айлантириш эҳтимоли юксак.\nБу худди қора юморга ўхшайди, аммо ишонасизми йўқми, Шавкат Мирзиёев наинки Россия бошчилигидаги иттифоқлар, ҳатто “Янги СССР” лойиҳасига кириш учун ҳам тайёргарлик ишларини бошлаб юборган.\nМасалан, аввал “Ички ишлар бошқармаси” деб номланган идораларни Россия “формати”га мослаштириб, “Ички ишлар идораларининг фаолиятини мувофиқлаштириш бошқармаси” деб ўзгартирди.\nРусиянинг “Росгвардия”сига мослаб, Ўзбекистонда “Миллий гвардия” тузди.\nХорижга чиқиш паспортини ҳам Россия паспортига ўхшатиб, тўқ қизил рангда чиқарди.\n“Президент девони” деб айтилган ўз идорасини Мирзиёев Россияникига уйғун “президент администрацияси”, деб ўзгартирди.\nЎзбекча “Президент маъмурияти” деса бўлмасмиди? Бўлмасди. Чунки бундай қилса, Кремлдан келган амрга итоатсизлик бўларди.\nХуллас, Шавкат Мирзиёев ўзбек халқининг қаршилигига қарамай, Ўзбекистонни Россиянинг провинциал губернияси айлантириш ҳаракатига тушган.\nМирзиёевнинг бу сиёсатини қўллаб, куни кеча Русия ташқи ишлар вазирлиги мулозими Мария Захарова чиқиш қилди. У намойишкорона Узбекистон давлатининг ички ишларига аралашди. Рус тили Ўзбекистонда расман давлат тили бўлмаса ҳам феълан давлат тили эканлигига ишора қилди. Ва Ўзбек Парлемантида давлат тили ҳақида тайёрланаётган қонун лойиҳаси устидан очиқчасига кулди. Унинг кўпчилик томонидан рад этилажагига ишора қилди.\nРусиянинг бу тутуми Мирзиёев тарафидан сукут билан қабул этилаяпти. Чунки Мирзиёев Путинга бу хусусда ваъда бериб қўйган. Ваъдаларни Президент бўлишидан бир-икки йил олдин берган.\nМана, энди Путинга берган ваъдаларининг устидан чиқяпти…


Боткен вилоят маъмурияти Ўзбекистон учун Сўх анклавига коридор тақдим этилиши ҳақидаги миш-мишларни рад этди (+) - Anhor\nAnhor Все посты Боткен вилоят маъмурияти Ўзбекистон учун Сўх анклавига коридор тақдим этилиши ҳақидаги миш-мишларни рад этди (+)\nБоткен вилоят маъмурияти Ўзбекистон учун Сўх анклавига коридор тақдим этилиши ҳақидаги миш-мишларни рад этди (+)\nБоткен вилояти ҳукумати ваколатли вакилининг матбуот хизмати Ўзбекистон учун Сўх анклавига коридор тақдим этилиши ҳақидаги миш-мишларни рад этди. Бу ҳақда Kloop нашри ёзади.\n«2021 йил 11-12 март кунлари Ўзбекистон ва Қирғизистон раҳбарларининг Тошкентдаги расмий учрашувидан кейин қирғиз томони мамлакат ҳудудида жойлашган Сўх анклавига коридор тақдим этилиши ҳақидаги ёлғон миш-мишлар пайдо бўлди. Ушбу маълумотлар ҳақиқатга тўғри келмайди», — дея хабар беради матбуот хизмати.\nМаълумотларга кўра, Ўзбекистон фуқаролари Сўх ҳудудига “эски қоидалар” бўйича ўтишлари мумкин, Боткен вилоятининг Қадамжой туманида яна назорат-ўтиш пункти (НЎП) очилади — у пандемия сабабли ёпилган эди.\n«Музокаралар якунлари бўйича коронавирус инфекцияси пандемияси сабабли ёпилган “Кайтас” назорат пунктининг фаолиятини тиклаш келишилган. Қўшни давлат фуқаролари ушбу НЎП орқали аввалги тартибда ўтади, яъни уларнинг ҳужжатлари текширилади ва рўйхатдан ўтказилади. Ўзбекистонликлар Қирғизистон НЎП орқали киради ва ҳудудимиз бўйлаб Сўх туманигача боради, у ерда такрор текширилиб Ўзбекистоннинг Сўх туманига киради», — дейди Боткен вилояти ҳукуматининг ваколатли вакили Омурбек Суваналиев.\nАввалроқ мамлакат президентининг матбуот котиби Галина Байтерек мамлакат “Қирғизистон ҳудудида жойлашган Сўх анклавига давлат чегараси орқали эркин ҳаракатланиш учун транспорт ва авиаташувларни очишга тайёрлигини билдиргани” ҳақида маълум қилганди. Суваналиев эса бундай деган: “Сўх анклавига ҳаво йўлининг очилишига тўхталадиган бўлсак, Ўзбекистоннинг Сўх тумани билан боғлайдиган кичкина самолётлар учади”.\nШунингдек, Байтерек НЎПни ҳам тилга олганди. Унинг сўзларига кўра, давлат чегараси бўйлаб яна еттита НЎП фаолият кўрсатиши керак. Ўзбекистон эса юк оқими билан боғлиқ масалани ҳал қилади ва, эҳтимол, ҳужжатларни сканерлаш учун техника ҳам тақдим этиши мумкин. Байтерекнинг сўзларига кўра, Ўзбекистон, ўз навбатида, Унгар Тоога даъвогарликдан воз кечади. Мамлакатлар Қирғизистон-Ўзбекистон чегараларини делимитация ва демаркация қилиш ишларини яқин уч ой ичида амалга оширишни хоҳламоқда.\nТўлдирилди: Ўзбекистон учун Сўх анклавига коридор тақдим этилиши ҳақидаги маълумотни Қирғизистон Давлат миллий хавфсизлик қўмитасининг раҳбари Қамчибек Ташиев ҳам рад этди.\n«Биз коридор бермаганмиз ва бермаймиз ҳам. Президент Садир Жапаровнинг нутқида бундай сўзлар бўлмаган. Анклав аҳолиси эркин ҳаракатланиши учун фақат назорат-ўтказиш пунктини очиш ҳақида келишилди. Биз Анклав чегарасини белгилаш ва унинг демаркациясини ўтказиш ниятидамиз. Агар шундай деб айтган бўлсак, унда бу бошқа гап бўларди», — деди у.\nЎзбекистонда коронавирус бўйича аҳвол ҳақида мамлакатнинг бош санитария инспектори баёнот берди\nСенаторлар экологик аудит тўғрисидаги қонунни маъқуллади


АҚШ очарчиликка қарши кураш учун қўшимча 169 миллион доллар ажратди\n27 июн 2022, Тошкент вақти: 00:31\nКения. Қурғоқчилик оқибатида қуриб қолган маккажўҳори даласи.\nАҚШ ҳукумати Эфиопия ва Кенияда очлик ҳолатида яшаётганлар учун қўшимча равишда 169 миллион доллар маблағ ажратди. Бу ҳақда пайшанба куни USAID ташкилоти маълум қилди.\nИюль ойида президент Трамп Сомали, Жанубий Судан, Нигерия ва Яман аҳолисига озиқ-овқат ёрдами кўрсатиш учун 639 миллион доллар ажартишга ваъда берган эди.\nАввалроқ БМТ мазкур давлатлар аҳолиси оммавий очлик арафасида эканидан ташвиш билдирган.\nАфрика ва унга қўшни бўлган минтақалардаги кўп давлатларда қуролли конфликтлар ҳамда қурғоқчилик оқибатида озиқ –овқат, ичимлик суви заҳираси инқирозга яқин даражада озайиб кетди.\nБМТ маълумотига кўра, бугунги кунда жаҳонда 795 миллион одам тўйиб овқатланиш имкониятидан маҳрум бўлиб қолмоқда.


Ўзбек-қирғиз чегараси: Мақоми аниқлангунича ёпилган участка\nЎзбек-қирғиз чегарасидаги ахсилик деҳқонлар ҳайдаб чиқарилган участка.\nЎзбекистоннинг Наманган вилояти ва Қирғизистоннинг Жалолобод вилояти чегарасидаги бир участкага ўзбек ва қирғиз чегарачилари бир неча кундан буён ҳар икки давлат фуқароларини киритмаяпти. Улар бу жойда давлат қайд хизмати ходимлари билан биргаликда чегарани аниқлаш бўйича ишлар олиб борилаётганини айтмоқдалар. Айни пайтда қирғиз томонида яшовчи маҳаллий аҳоли бу жой Қирғизистонга қарашли бўлиб келганини иддао қилмоқда.\nЖалолобод вилоятининг Ахси туманига қарашли Сўгўт қишлоғи раҳбари Замир Баназаров ўзбек-қирғиз чегарасидаги ўзига берилган 2 гектар участкадан ўтган ҳафта ўзбек чегарачилари томонидан ҳайдаб чиқарилган.\nБаназаров Озодликнинг қирғиз хизматига беш йилдан буён бу ердан ҳеч бир монеъликсиз фойдаланиб келгани, энди эса пичанининг ярми ўрилган ерига боролмаётганини айтган.\nҚашқасув қишлоқ ҳукумати раҳбари Улуқбек Керимқуловга кўра, ҳодисадан кейин у бундан туман раҳбарларини хабардор қилган ҳамда Давлат қайд хизмати ва Чегара хизмати вакиллари билан биргаликда воқеа жойига борган.\n- У ёқда биз Ўзбекистон масъуллари билан учрашиб, участка мақоми аниқлангунига қадар у ёққа ҳеч кимни киритмаслик ҳақида келишиб олдик. Шу кунгача бу икки гектар ердан биз фойдаланиб келганмиз. Қишлоқ ҳукумати тасарруфида бўлган бу жойни ижарага берган эдик. Авваллари бу участка бўйича ҳеч қанақа баҳс бўлмаган ва у ёққа ўзбек чегарачилари кирган эмас, - дейди Қашқасув қишлоқ ҳукумати раҳбари Улуқбек Керимқулов.\nҚирғизистон Чегара хизмати ҳам Сўгўт қишлоғига туташ участка келишилган участка бўлиб ҳисобланишини айтмоқда. Айни пайтда Қирғизистон Чегара хизмати масъули Сажира Чўқўлўеванинг айтишича, бу жойда чегара одатдагидек тартибда қўриқланмоқда ва ўзбек чегарачилари тартибни бузган эмас.\nМазкур участка бўйича икки давлат чегарачилари учрашганини қайд этган Чўқўлўева Сўгўт қишлоғи яқинида вазият барқарорлиги, ҳаммаси маромида эканини қўшимча қилди.\nЭслатиб ўтамиз, Тошкентда ўтган Шанхай ҳамкорлик ташкилоти саммити доирасида 24 июнь куни учрашган Ўзбекистон ва Қирғизистон президентлари чегара масалалари бўйича музокараларни давом эттиришга келишиб олгандилар. Хабарларга кўра, томонлар бу борада юзага келган муаммоларни бош вазирлар даражасида ҳал қилишга келишиб олганлар.\nЎзбек-қирғиз чегарасидаги 50 дан зиёд баҳсли ҳудуд мавжуд. Шу йил 18 мартида Ўзбекистон Чаласарт деб аталувчи баҳсли ҳудудга ҳарбий техника ва аскар киритгани ортидан икки давлат ўртасида муносабат кескинлашиб кетганди. Бунга жавобан Қирғизистон ҳам мазкур ҳудудга тенг миқдорда ҳарбий техника ва аскар киритган.\nВазият 26 март куни Чаласартдан ўзбек аскарлари ва ҳарбий техникаси олиб чиқиб кетилганидан сўнг юмшаган.


Халқаро янгиликлар, 06 январ 2007\n23 август 2019, Тошкент вақти: 01:36\nБағдодда Ироқ полициясининг юқори лавозимли раҳбарларидан бири Али ал-Ёсирийга қарши уюштирилган портлаш оқибатида тинч аҳоли вакилларидан бир киши ҳалок бўлди, олти нафари яраланди.\nАхборот агентликлари хабарига кўра, пойтахт савдо маркази яқинига қўйилган автомобил портлагани оқибатида Али ал-Ёсирий жабрланмаган.\nАҚШ президенти Жорж Бушнинг Ироққа қўшимча ҳарбий куч жўнатиш режасига демократлар ва республикачилар вакиллари қарши бўлмоқда.\nАҚШ раҳбари Ироқ бўйича ўзининг янги стратегиясини келаси ҳафтада эълон қилиши кутилмоқда. Оқ уй матбуот котиби Тони Сноу мудофаа вазири Роберт Гейтс тавсиясига мувофиқ ҳарбий қўмондонлар ўзгартирилаётганини маълум қилди.\n“Менимча, президент Буш бу ўринларга муносиб номзодларни топди. Мудофаа вазири Гейтс ва президент ўзлари таклиф қилаётган номзодлардан мамнун”, – деди Оқ Уй матбуот котиби.\nАҚШ президенти режасига кўра, АҚШнинг Ироқдаги қўшинлари қўмондони генерал Жорж Кейси ўрнини генерал-лейтенант Давид Петрэус эгаллайди. АҚШ Марказий қўмондонлигининг Ироқ ва Афғонистондаги амалиётлар учун мутасадди қўмондони генерал Жон Абизаид эса адмирал Уильям Фаллон билан алмаштирилиши кутилмоқда.\nФаластин президенти Маҳмуд Аббос ҳокимият тепасидаги “Ҳамас” гуруҳи етакчилигидаги кучларни Фаластин хавфсизлик тузилмалари билан бирлаштиришни талаб қилди.\nМ.Аббос уларни “ноқонуний кучлар”, деб атаган. Фаластин раҳбарининг билдиришича, яқинда зўравонликлар рўй бериб, оддий фуқаролар хавфсизлиги таъминланмаганидан кейин у хавфсизлик тизими раҳбарларини ўзгартирган.\nШри-Ланка пойтахти Коломбодан жанубда худкуш аёл автобусда ўзини портлатгани оқибатида тўққиз йўловчи ҳалок бўлди, элликка яқин одам яраланди.\nБир кун олдин, яъни 5 январь куни бошқа худкуш амалга оширган портлашдан олти киши ўлган, ўнлаб одам яраланган эди. Ҳукумат расмийлари фикрича, ҳужумларни мустақиллик учун кураш олиб бораётган тамиллар амалга оширган.\nИспаниялик қутқарувчилар бир ҳафта олдин Мадрид аэропортида содир этилган портлаш оқибатида бино деворлари остида қолиб кетган одам жасадини топди.\nАэропортдаги портлашни тўққиз ой олдин бир томонлама ўт очишни тўхтатган ЭТА айирмачи гуруҳи амалга оширди. Испания шимоли ва Франциянинг жануби-ғарбий минтақасида баскларнинг мустақил давлатини барпо этишни мақсад қилган айирмачилар қарийб 40 йилдан бери олиб бораётган қуролли кураш давомида 800дан ортиқ одам ўлган.\nАфғонистоннинг шарқий минтақасида НАТО етакчилигидаги коалиция кучларининг тўрт аскари яраланди.\nПактика вилояти расмийларининг билдиришича, НАТО ҳарбийлари худкуш содир этган портлаш оқибатида яраланган. Улар қайси давлат ҳарбийлари экани маълум қилинмади. Бироқ бу минтақага Америка ҳарбийлар жойлаштирилгани маълум. Шунингдек, шанба куни Қандаҳор вилоятида йўл четига ўрнатилган бомба портлагани оқибатида ҳам НАТОнинг яна бир аскари яраланди.\nСаудия Арабистони валиаҳд шаҳзодаси Султон бин Абдул Азиз АҚШни Ироқдаги қўшинлари мақсадини қайта кўриб чиқишга чақирди.\nИроқдаги шиаларни қўллаб-қувватлаётган Эронни назарда тутган Саудия расмийси “айрим қўшни давлатлар”ни Ироқнинг ички ишларига аралашувни тўхтатишга даъват этди.\nАҚШ Конгрессининг Вакиллар палатаси Аляскада нефть қазиб чиқариш учун бурғалаш ишлари олиб боришни тақиқлашни назарда тутган қонун лойиҳасини муҳокама қилишга киришди.\nБурғулаш ишлари олиб борилиши белгиланган 500 минг гектар майдонда жуда кўп ёввойи ҳайвон ва қуш турларини учратиш мумкин. Атроф-муҳит ҳимоячилари демократлар назоратида бўлган Конгресс АҚШ президенти Жорж Буш рад этган бир неча масала хусусида ижобий чоралар кўришига умид қилмоқда.\nКанадада 2010 йилги Қишки Олимпиаданинг очилиш ва ёпилиш маросимлари ўтказиладиган стадион томи қулаб тушди.\nВанкувер шаҳридаги улкан гумбазсимон стадион томининг қулашига ёмон об-ҳаво сабаб бўлган.\nТожикистоннинг шарқий қисмида ҳаво ҳарорати минус 50 даражага тушиб кетди.\nДавлат метеорология агентлигининг билдиришича, сўнгги 10 йил ичида мамлакатнинг шарқий тоғли минтақаларида қиш бунчалик совуқ келмаган. Айниқса, мамлакатнинг Хитой билан чегарадош ҳудудларида кучли совуқ қайд этилган. Денгиз сатҳидан 4000 метр баландликда жойлашган мазкур минтақада бир неча қишлоқ бор.\nЕвропа Иттифоқи Ироқ ҳукуматининг Саддам Ҳусайн сафдошларидан иккитасини қатл этиш ниятини танқид қилди.\nБу билан ЕИ ўзининг ўлим жазосига мутлоқ қарши эканини яна бир бор таъкидлади. ЕИга раислик қилаётган Германия суд ҳукми ижро этилгудек бўлса, Ироқдаги суннийлар ва шиалар ўртасидаги адоват янада чуқурлашишидан огоҳлантирди. Саддам Ҳусайннинг ўгай укаси Барзан Иброҳим ат-Тикритий ва Инқилобий суднинг собиқ раҳбари Авод ал-Бандар инсониятга қарши жиноят қилишда айбдор топилган ва ўлим жазосига ҳукм этилган. Бироқ ҳозирча ҳукмнинг қачон ижро этилиши маълум эмас.\nАҚШ Вакиллар палатасида мамлакат тарихида илк бор мусулмон депутат қасамёдга келтирилди.\nКонгресснинг 4 январь куни иш бошлаган бошқа аъзоларидан фарқли ўлароқ, мусулмон депутат Кейт Эллисон Қуръонга қўлини қўйган ҳолда қасамёд қилди. Вакиллар палатасига мамлакат тарихида илк бор аёл киши – Демократик партия вакили Нэнси Пелоси раисликка сайланди.\n5 январь куни АҚШ президенти Жорж Буш Миллий разведка хизмати раҳбари Жон Негропонтени давлат котибининг ўринбосари этиб тайинлади.\nАҚШ ҳукуматидаги бу ўзгаришлар президентнинг Ироққа оид янги стратегиясининг бир қисмидир. Ахборот агентликларининг маълум қилишича, АҚШнинг БМТдаги доимий вакили лавозимини бу вазифадан истеъфо берган Жон Болтон ўрнига АҚШнинг Ироқдаги элчиси бўлиб ишлаётган Залмай Халилзод эгаллаши кутилмоқда. Айни пайтда Афғонистон ва Ироқдаги ҳарбий қўмондонлик раҳбариятида ҳам айрим ўзгаришлар бўлиши айтиляпти. Кейинги ҳафтада АҚШ раҳбари Ироқ борасидаги янги стратегиясини жамоатчиликка эълон қилади. Ҳукумат расмийларининг айтишича, бу режада Американинг Ироқдаги ҳарбийлари сонини вақтинча кўпайтириш кўзда тутилади.\n“Ал-Қоида” раҳбарларидан бири Айман аз-Завоҳирий Сомалидаги исломий гуруҳ жангариларини ҳукумат кучларига қарши партизанлик уруши бошлашга чақирди.\nАйман аз-Завоҳирийнинг овози ёзилган тасма “Ал-Қоида”нинг Интернетдаги сайтига жойлаштирилди. Ўтган ой охирида Сомали ва Эфиопия ҳарбийлари биргаликда пойтахт Могадишони исломий гуруҳ жангарилари қўлидан тортиб олган эди. Кенияга сафар қилаётган Сомали президенти Абдуллоҳ Юсуф Аҳмад ЕИ, БМТ ва Африка давлатлари дипломатларидан Африка Иттифоқи тинчликпарвар кучларини Сомалига киритишда кўмаклашишга чақирди.\nИроқнинг Басра шаҳрида мамлакатда шартнома асосида ишловчи АҚШ фуқароси ўғирлаб кетилди.\nАҚШнинг Ироқдаги элчихонаси ҳам мазкур хабарни текшираётганини маълум қилди. Ўтган ойда Басра шаҳрида америкалик беш ва австриялик бир фуқаро номаълум шахслар томонидан ўғирланиб кетилган эди. Ҳозиргача улар одам ўғриларнинг қўлида қолмоқда.\nХитой президенти Ху Цзинтао расмий Теҳронни БМТ Хавфсизлик кенгаши резолюциясини “жиддий қабул қилиш”га чақирди.\nХитой телевидениеси хабарига кўра, Эроннинг ядровий масалалар бўйича бош музокарачиси Али Ларижоний билан учрашувда Хитой раҳбари БМТ резолюциясини Эроннинг ядровий иддаолари борасида кенг тарқалган хавотир ифодаси, дея баҳолаган. Ху Цзинтао Эроннинг ядровий дастури масаласида юзага келган қарама-қаршиликни камайтириш учун халқаро ҳамжамият дипломатик уринишларни давом эттириши кераклигини таъкидлади. Хитойга икки кунлик сафарини якунлаган Али Ларижоний Эрон бундан кейин ҳам ядровий технологиялардан тинч мақсадларда фойдаланиш қароридан қайтмаслигини яна бир бор такрорлади.\nНАТО етакчилигидаги коалиция кучлари афғонистонлик ота-оналарни ўз фарзандларига қурол ўйинчоқ совға қилмасликка чақирди.\nКоалиция тарқатган баёнотда айтилишича, мамлакатда ёш болалар орасида ўйинчоқ қуролларининг кўпайгани, айниқса, ҳайитдан кейин ота-оналар ўз фарзандларига шундай ўйинчоқларни совға қилгани кузатилган. Бу ўйинчоқларнинг аксари ҳақиқий қуролга ўхшайди ва коалиция кучлари уларни ўзига таҳдид сифатида қабул қилиши мумкин.\nАфғонистоннинг Ҳилманд вилоятида толибаларнинг 15 жангариси йўқ қилинди.\nВилоят полицияси бошлиғи Муҳаммад Набийнинг маълум қилишича, толиблар ҳукумат кучларига ҳужум қилгандан сўнг жангарилар ва ҳарбийлар ўртасида тўқнашув бошланган. Бошқа бир хабарга айтилишича, жангарилар йўл четига бомба ўрнатаётган пайтда портловчи мослама ишлаб кетгани оқибатида уч жангари ҳалок бўлган.\nГрузия-Абхазия чегарасида рўй берган отишма натижасида грузиялик полициячи ҳалок бўлди, яна бири яраланди.\nХабарларга кўра, номаълум шахслар Абхазия ҳудудидан туриб Грузия чегарачиларига қарата ўқ узган. Тбилиси расмийларининг таъкидлашича, бу ҳужум Абхазия Ички ишлар вазирлиги махсус бўлинмаси ходимлари томонидан амалга оширилган. Бироқ Абхазия томони бундай иддаоларни рад этди ва грузиялик полициячи жиноий гуруҳлар тўқнашуви оқибатида нобуд бўлганини билдирди.\nФаластин раҳбари Маҳмуд Аббос ва бош вазир Исмоил Хония Ғазо минтақасида қон тўкилишига барҳам бериш тўғрисида келишиб олди.\n“Биринчидан, биз зўравонликларни ўз ички муаммоларимизни ҳал қилиш воситаси сифатида кўришдан воз кечишимиз даркор. Бу усулдан фойдаланганларни қоралашимиз ва музокараларни ягона ечим ўлароқ танлашимиз керак. Иккинчидан, кўчаларни барча қуролланган шахслардан тозалаб, қонун ва тартибни сақлаш учун полиция ходимларини сафарбар қилишимиз керак”, - деди “Ҳамас” ҳаракати етакчиси Исмоил Хония.\nЎт очишни тўхтатиш борасида бир неча бор келишувга эришилганига қарамай, “Ҳамас” ва “Фатҳ” тарафдорлари ўртасида тўқнашувлар рўй бермоқда. Сўнгги икки кун мобайнида шундай отишмалар оқибатида саккиз фаластинлик нобуд бўлди.\nРоссиянинг Ленинград вилоятидаги дискотекада рўй берган портлаш оқибатида беш киши жароҳатланди.\nРоссия Фавқулодда вазиятлар вазирлигининг маълум қилишича, жароҳатланганлардан бири шифохонага ётқизилган. Дастлабки маълумотларга кўра, дискотека залига граната улоқтирилган. Айни пайтда тергов ишлари олиб борилмоқда ва ички ишлар ходимларининг воқеага алоқадорликда гумон қилинган икки ҳарбийни ҳибсга олгани айтилмоқда.\nЎзбекистонда нодавлат, нотижорат ташкилотлари фаолиятини кафолатлаш тўғрисидаги қонун кучга кирди.\nҲужжатга биноан жамоат ташкилотларини маблағ билан фақат давлат таъминлайди. Инсон ҳуқуқлари ҳимоячилари фикрича, мазкур қонун нодавлат ташкилотлари фаолиятини чеклаш мақсадида қабул қилинган. Шу пайтгача Ўзбекистонда бир қатор ҳорижий нодавлат ташкилотларининг ваколатхоналари ёпиб қўйилган.


Япония ҳукумати мамлакат иқтисодиётига ёрдам бериш тўпламини маъқуллади\n16:27 / 02.08.2016\nЯпония ҳукумати иқтисодиётга туртки бериш бўйича 28,1 трлн иен (274 млрд долларга яқин) миқдорида ёрдам кўрсатишни тасдиқлади. Вазирлар маҳкамасининг йиғилишида шундай қарор қабул қилинган.\nАввалроқ, Япония бош вазири Синдзо Абэ бу каби чоралар билан "нафақат бугунги кунги талаб кучайтирилади, балки хусусий талаб воситасида барқарор иқтисодий ўсиш амалга оширилиш"ини таъкидлаганди. У, шунингдек, барча аъзолари фаол турмуш тарзини кечирувчи жамият барпо этиш дастури ҳақида сўз юритган, деб хабар қилмоқда Киодо агентлиги.\nЯпония иқтисодиётига туртки бериш дастурига кўра, турли соҳалар қатори болалар боғчалари ва беморларга хизмат кўрсатиш муассасалари ходимларининг меҳнат шароитларини яхшилаш, компаниялар ишчилари ҳамда иш берувчиларнинг суғурта бадалларини камайтириш, шунингдек, инфратузилмаларни ривожлантириш кўзда тутилган.\nХусусан, 2045-йилга келиб, Токио ва Осака шаҳарлари орасида магнит ёстиқчаларида ҳаракатланадиган "Маглев" поездлари тармоғини ишга тушириш, туризмни ривожлантириш инфратузилмалари қурилиши белгиланган.\nМаблағларнинг бир қисми, Британиянинг ЕИдан чиқиши туфайли зарар кўриши эҳтимоли бўлган, Европада фаолият юритувчи Япония кичик ва ўрта бизнес вакилларига тақдим этилади. Шу билан бирга, истеъмол маҳсулотлари савдосини кўпайтириш мақсадида, кам даромадли кишиларга ойига 15 минг иендан ёрдам пули ажратилади.\nҲукумат дастури қўшимча бюджет ҳисобига қопланади. Йирик инфратузилма лойиҳаларига узоқ муддатли кредитлар тақдим этилади.\nМамлакат парламенти шу йилнинг сентябрь ойида бўлажак навбатдан ташқари сессиясида қўшимча бюджет лойиҳасини муҳокама этади.\nЯпония иқтисодиёт Синдзо Абэ


Олмазор маҳалласида уйлар бузилди\nОлмазор маҳалласи Тошкентни "ободонлаштириш" деб аталаётган тадбирнинг навбатдаги қурбони бўлди.\nТошкент шаҳри Шайхонтоҳур туманидаги маҳалла бузилиб, хонадонлар эгалари шаҳарнинг турли ҳудудларига кўчирилди.\nОлмазор маҳалласи Тошкентнинг Навоий кўчасида бузиб ташланган савдо дўконлари ҳудудига уланиб кетади. Расмийлар бу ҳудудда катта парк қурилишини айтмоқдалар.\nБу парк лойиҳасига Олмазор маҳалласидаги тўққизта уй ҳам қўшилиб қолганлиги учун, бузилишга тушган.\nТошкентлик тадбиркор Жаҳонгир Шосалимовнинг Олмазор маҳалла қўмитаси раисининг ўринбосари гапига таяниб айтишича, бу хонадонлар қисқа муддатларда шаҳарнинг турли ҳудудларига кўчирилган:\n- Маҳаллада уйлари бузилган тўққизта оила шаҳарнинг Ибн Сино, Қорақамиш, Сирғали, Чилонзор мавзеларига кўчирилган. Уларга жуда эски домлардан уй берилган. Бироқ, суҳбатдошимнинг айтишича, бу одамлар уйларидан кўчирилиши ҳақида аввалдан огоҳлантирилмаган,- дейди тошкентлик тадбиркор Жаҳонгир Шосалимов.\nUznews.net Интернет сайтининг ёзишича, Олмазор маҳалласидан кўчирилган одамлар кўч-кўронларини олиб чиқиб улгурмасидан бульдозерлар келиб уйларни бузишни бошлаган.\nАйни пайтда 35 гектар майдонда парк қуриш ишлари шиддат билан давом этаётгани айтилади. Баъзи хабарларга кўра, келажакда тарихий Олмазор маҳалласи бутунлай бузилиши ва унинг ўрнида кўп қаватли турар-жой бинолари ҳам қурилиши мумкин.\nБироқ бу хабарларни ҳозирча мустақил манбалар ҳам, расмий манбалар ҳам тасдиқлагани йўқ.\nБунга қадар шаҳарнинг Навоий кўчасидаги ярмарка ҳам бузилган эди ва у ердаги дўконлар шаҳардаги Ўрикзор бозори ва собиқ “Малика” тикув фабрикаси биносида очилган савдо мажмуасига кўчирила бошлаган.\nБундан ташқари, сўнгги ҳафталар ичида Тошкент шаҳри метрополитенининг “Машинасозлар” бекати устида жойлашган бозор, Юнусобод, Олой, Паркент бозорининг айрим қисмлари бузилди.\nТошкентнинг Учтепа туманида жойлашган Фарҳод савдо ярмаркаси ер билан текисланди.\nБу ҳудудларда савдо қилиб турган савдогарлар ёҳуд кичик тадбиркорларнинг айримлари Озодлик билан суҳбатда бу бузилишларда уларнинг ҳаққи инобатга олиниши ва уларнинг асосий ҳаққи бўлган товон пули берилиши ҳақида ҳеч қандай гап бўлмаётганини айтган эди.\nБу бозорлардан айримларининг Озодликка сўзлаган мутасаддилари бузилишлар Ўзбекистон Мустақиллигининг 20 йиллиги арафасида шаҳарни ободонлаштириш ва катта кўчалари кўринишига янги, замонавий тус бериш режаси доирасида амалга оширилаётганини айтмоқда.\n6 апрел куни Ислом Каримов “Ўзбекистон Республикаси давлат мустақиллигининг 20 йиллигини нишонлашга тайëргарлик кўриш ва уни ўтказиш тўғрисида”ги қарорга имзо чеккан эди ва кузатувларга кўра, Тошкент шаҳар ҳокимлиги ана шу қарор ижросига қаттиқ киришган.


Янги касб пайдо бўлди — «бекорчи»....\n13.03.2019 11:14 0 234\nФото: «Public Art Agency Sweden»\nШвед рассомлари Саймон Голдин ва Якоб Сеннеби умрбодлик иш таклиф этишяпти, қизиғи, бу ишга кирган одам ҳеч қачон ҳеч нарса қилмайди... Бу ҳақда «Public Art Agency Sweden» хабар бермоқда.\nРассомлар «Абадий ишга жойлашиш» фондини рўйхатдан ўтказишди, унинг ҳисобида 650 минг доллар пули бор. Бу ишга кирувчи Гётеборг вокзалидаги «иш жойи»га белгиланган вақтда келади ва «иш тугаши билан» кетади...\nТаъкидланишича, профессионал «бекорчи» истаган иши билан шуғулланиши мумкин. Синов лойиҳаси 120 йилга мўлжалланган бўлиб, лавозимни бир киши умрбод банд этиши, у ишдан бўшаса бошқа одам ўрнини эгаллаши мумкин. Ишга кирувчи таътил ва пенсия учун пул топиш мақсадида қўшимча иш топмаслиги учун ҳам унга юқори маош тайинланяпти.\nРассомларнинг бу перформансдан мақсади ҳеч нарса қилмаслик учун бир умрга ишга олинган инсон ҳақидаги мем — шаҳар афсонасини яратишдир.\nХориж 12/12, 08:56


Қирғизистон собиқ президенти Атамбоевнинг тарафдорлари Бишкекда митингга чиқишди » Ўзбекистон янгиликлари – Zamin.uz\n03 июль 2019, 22:38\nБишкекда Қирғизистон собиқ президенти Алмазбек Атамбоевни қўллаб-қувватлаш учун бошланган митингга 500дан ортиқ киши келди. Бу ҳақда Атамбоев асос солган Қирғизистон социал-демократик партияси котибиятига таяниб Kun.uz маълум қилди.\n"Акцияда қатнашиш учун беш юздан ортиқ киши келди ва одамлар келишда давом этмоқда", - деди котибият вакили.\nУнинг сўзларига кўра, митинг иштирокчилари собиқ президентнинг сиёсий таъқиб қилиниши тўхтатилишини ва давлат раҳбари Сооронбай Жээнбековнинг истеъфосини талаб қилишмоқчи.\nЯнгиликлар » Дунё » Қирғизистон собиқ президенти Атамбоевнинг тарафдорлари Бишкекда митингга чиқишди


Бир челак олма\nБир киши уй сотиб олибди. Эрталаб уйғонса, боғига кимдир бир қоп ахлат тўкиб кетибди. Уни тозалаб, аравачанинг изидан бориб қараса, қўшнисининг уйига бурилган экан. Аввал бориб, ҳасадгўй қўшнисининг адабини бермоқчи бўлибди. Кейин бу фикридан қайтибди. Бошқа бир иш қилишга қарор қилибди. Боғидан тоза пишган энг яхши олмаларни бир челакка терибди ва қўшнисининг эшиги тагига қўйиб, қайтибди.\nҚўшни эса эшикнинг тирқишидан қараб туриб, ўйлабди: "Келяпти, ғиринг деса, жанжални бошлайман, сўраганларга эса ўзи бошлади, деб айтаман", деб ўйлабди. Ҳовли жимжит эмиш. Эшикни очиб қараса, ҳеч ким йўқ, фақат бир челак олма турибди. Устида икки энлик хат: "Ҳар ким борини баҳам кўради", деб ёзилган экан.\n, 2017-12-04, 18:15 170


Ниятнинг аҳамияти ва ихлоснинг татбиқ қилиниши (Ният ва ихлос) | Azon.uz - Ахборот-таҳлилий портал\n829 18:00 01.11.2019\nҚуръонда ниятнинг аҳамияти\nАллоҳ айтади: “Сизлардан дунёни ирода қилувчилар бор ва сизлардан охиратни ирода қилувчилар бор” (Оли Имрон сураси, 152-оят) .\n"Кимки дунё савобини ирода қилса ундан берурмиз ва кимки охират савобини ирода қилса ундан берурмиз” (Оли Имрон сураси,145-оят)\n“Ким (фақат) шу ҳаёти дунёни ва унинг зебу зийнатларини истайдиган бўлса, уларга қилган амалларини (унинг ажру-мукофотини) шу дунёда комил қилиб берурмиз ва улар бу дунёда зиён кўрмайдилар. Ундай кимсалар учун охиратда дўзах ўтидан ўзга ҳеч қандай насиба йўқдир. Уларнинг бу (дунёда) қилган барча яхшиликлари беҳуда кетур ва қилиб ўтган барча амаллари бефойдадир” (Ҳуд сураси, 15-16-оятлар).\nКим охиратни истаса ва мўъмин бўлган ҳолида (охиратга лойиқ) саъй - ҳаракат қилса, бас, ундай кишиларни саъйлари (Аллоҳ ҳузурида) қабул бўлур” (Исро сураси, 18-19-оят).\n“Ким охират ҳосилини истаса, Биз унга ҳосилини зиёда қилиб берурмиз. Ким дунё ҳосилини истаса, Биз унга ўшандан берурмиз ва унга охиратда бирон насиба бўлмас” (Шўро сураси, 20-оят).\n“Эртаю кеч Роббиларига Унинг юзини ирода қилиб дуо этаётганларни ҳайдама! Уларнинг ҳисобидан сенинг зиммангда ҳеч нарса йўқ. Сенинг ҳисобингдан уларнинг зиммасида ҳеч нарса йўқ. Уларни ҳайдаб, золимлардан бўлиб қолма” (Анъом сураси, 52-оят).\n“Аллоҳнинг юзини кўзлаб берган закотингиз эса, бас, ана ўшалар, бир неча баробар қилиб олгувчилардир” (Рум сураси, 39-оят).\n“Ва албатта, ундан тақводор банда четда қолади. У бойлигини сарфлайди ва ўзини поклайди. Унда бирор кишининг қайтарилиши лозим яхшилиги йўқ эди. Фақатгина олий мақом Роббисининг розилигини истаб қилади. Ва у албатта тезда рози бўлади” (Лайл сураси, 17-21-оятлар).\n“Қилган нафақангиз, фақат Аллоҳнинг юзини исташ учундир” (Бақара сураси, 272-оят).\n“Молларини Аллоҳнинг розилигини истаб, ўзларидаги ишонч билан сарфлайдиганлар худди тепаликдаги боққа ўхшарлар. Унга қаттиқ ёмғир ёғса, мевасини икки баробар беради. Агар қаттиқ ёмғир ёғмаса, майдалаб ёққани ҳам бўлаверади. Ва Аллоҳ қилаётганларингизни кўриб турувчи зотдир” (Бақара сураси, 265-оят).\n“Уларнинг кўпгина махфий суҳбатларида яхшилик йўқ, магар ким садақага, яхшиликка ва одамлар орасида ислоҳга амр қилсагина, яхшилик бор. Ким ўша ишни Аллоҳнинг розилиги учун қилса, албатта, унга улуғ ажр берамиз” (Нисо сураси, 114-оят).\nЖаннат фақатгина ҳиссий неъматлар уйи эмас, балки у улуғ розилик ва олий Аллоҳнинг юзига назар солиш уйидир: “Унда юзлар яшнаб Роббиларига боқиб тургувчидир!” (Қиёмат сураси, 22-23). Аммо кофирлар Роббиларидан ўша куни тўсиладилар ва бу тўсилиш энг қаттиқ азобдир.\nМақолалар ният ихлос Ният ва ихлос Шайх Юсуф Қарозовий Қуръон\n804 06:32 06.04.2020\n1467 08:20 10.01.2020\nРасулуллоҳ соллаллоҳу алайҳи ва салламнинг суннатларини биламизми?\n1320 09:35 07.01.2020\n2798 18:00 04.01.2020\n2659 07:00 17.09.2019


Мирзо Улуғбек ҳақидаги фильм Италиядаги кинофестивалда иштирок этади - - - www.Voydoda.com - Скачать новинки музыки 2018 бесплатно -\nМирзо Улуғбек ҳақидаги фильм Италиядаги кинофестивалда иштирок этади\nАвтор: Ies_92uz / Дата: 21 Мар 2018 / Просмотров: 251\nБаҳодир Йўлдошев режиссёрлик қилаётган фильм яқин орада Искья ва Венецияда ўтказиладиган нуфузли кинофестивалларда иштирок этиши кутилмоқда.\nАввалроқ, Ўзбекистон Республикасининг Биринчи Президенти Ислом Каримовнинг кенжа қизи, “Сен ёлғиз эмассан” Республика жамоатчилик болалар жамғармаси, Республика болалар ижтимоий мослашуви маркази раиси, Ўзбекистон гимнастика федерацияси президенти, Ислом Каримов номидаги Республика хайрия жамоат фонди васийлик кенгаши раиси, Ўзбекистоннинг ЮНЕСКОдаги доимий вакили Лола Каримова-Тилляева турмуш ўртоғи Темур Тилляев билан “Мирзо Улуғбек. Осмон тоқига қўйилган нарвон” номли картинага продюсерлик қилишаётгани ҳақида хабар берган эдик.\nБаҳодир Йўлдошев режиссёрлик қилаётган фильм яқин орада Искья ва Венецияда ўтказиладиган нуфузли кинофестивалларда иштирок этиши кутилмоқда. Ижтимоий тармоқдаги саҳифаси орқали картина ҳақида пост жойлаган Лола Каримова-Тилляева “Бу улуғ инсон ҳақида фильм яратиш ғояси менда кўп йиллар аввал пайдо бўлган. Таъбир жоиз бўлса, Мирзо Улуғбек шахси мени болалагимдан ўзига мафтун этган. У наинки қомусий билимлар эгаси, етук олим ва сулҳпарвар ҳукмдор, ўз даври учун фавқулодда саналган хислатлар соҳиби ҳам эди. Сирасини айтганда, Улуғбек замон ва макон сарҳадларини ошиб ўтган умрбоқий сиймодир”, дея таъкидлади.\nАйтиш керакки, ҳужжатли фильмда XV асрнинг буюк астрономи Мирзо Улуғбекнинг Мовароуннаҳр ҳукмдори ҳаётидаги фожиалар, мушкулотлар ва зафарлари акс этган. Фильмда АҚШ, Франция, Буюк Британия, Дания, Россия, Ўзбекистон ва Нидерландиянинг етакчи олим ва мутахассислари Мирзо Улуғбек ҳаёти ва фаолияти ҳақидаги мулоҳазалари, маълумотлари билан ўртоқлашади.\n“Соҳибқирон Амир Темурнинг невараси бўлмиш Мирзо Улуғбек дунё илм-фанида ўчмас из қолдирган. Самарқанд унинг ҳукмронлиги даврида астрономия соҳасида тадқиқотлар ўтказиладиган халқаро марказга айланди. Улуғбек бунёд эттирган муаззам расадхонада ўз даврининг пешқадам олиму фузалолари жам бўлган эди. Аллома тартиб берган астрономия жадвалида 1118 та юлдузнинг ҳолати ва жойлашуви муфассал баён этилган. У ҳисоблаб чиққан йил узунлиги натижалари эса замонавий ҳисоб-китоблардан атиги 25 сонияга фарқланади. Буюк олим, шунингдек, Ер сайёраси ўқининг оғиш бурчаги 23,52 градусни ташкил этишини аниқлади, ушбу илмий натижа ҳам ҳозирга қадар энг аниқ кўрсаткич дея эътироф этилади.\nКенг дунёқараши ва теран тафаккури билан ўз даври ва замондошларидан илгарилаб кетган олим, таассуфки, жаҳолат ва разолат қурбони бўлди”, дея таъкидлайди Лола Каримова-Тилляева.\n“Мирзо Улуғбек. Осмон тоқига қўйилган арвон” номли картина саундтрекини хонанда Севара Назархон ижро этди. Бу қўшиқ Голливуднинг машҳур бастакорларидан ҳисобланган Уолтер Афанасьефф томонидан фильм учун махсус яратилди.\nСегодня у нас были: Admin, Nodirbek, NikollPn, imom5595, hsht8662002, Arzu


Redmi K20 Pro тезкорлиги Xiaomi вице-президентини чўчитиб юборди: у барча Mi 9’лардан кучли! - Terabayt.Uz\nSnapdragon 855 процессорли энг арзон флагманнинг Redmi X, Redmi 855, Redmi Pro 2 ва ҳатто Redmi Q деб аталишини айтишган. Лекин яқинда эълон қилинган «жонли» суратдан ушбу моделнинг Redmi K20 Pro экани маълум бўлган.\nБундан икки ҳафтача аввал Xiaomi корпорацияси етакчиси Лей Цзунь (Lei Jun) ҳамда Redmi бренди раҳбари Лю Вейбинг (Lu Weibing) «хитойча Twitter» – Weibo ижтимоий тармоғида очиқчасига фикр алмашишганди.\nЛей Цзунь унда Mi 9 ҳамда Mi 9 Explorer Edition флагманларининг AnTuTu’даги натижасини эълон қилган ва Вейбингга «мусобақага қўшилиш»ни таклиф этган. Redmi етакчиси эса «Биз тайёрмиз», деганича, бренднинг кутилаётган флагмани улардан қолишмаслигига ишора қилган.\nЛю Вейбинг кеча Weibo тармоғида хабар қилишича, ходимлари унга Redmi K20 Pro самарадорлиги ҳақида маълумот беришган ва вице-президент мазкур кўрсаткичдан чўчиб тушган.\nАфтидан, тайёрланаётган Redmi флагмани самарадорлиги чиндан ҳам Mi 9 ва унинг люкс версиясидан юқори. Агарда смартфонда график чип – GPU ишини кучайтириш технологияси қўлланса, бунга эришиш айтарли қийин эмас. Яъни, Snapdragon 855 процессори учта (CPU, UX ва хотира бўйича) тестда одатдаги натижаларга эришса-да, тўртинчи – GPU тестида бошқалардан юқорироқ кўрсаткич намоён этади. Redmi K20 Pro айнан шу жиҳати билан барча Mi 9 флагманларидан устун келаётган бўлиши мумкин.\nЎҚИНГ: Xiaomi камераси корпусдан чиқувчи, SD855 чипли Redmi флагманининг илк расмий видеосини тарқатди!\nMi 9 флагмани AnTuTu тестида 380 000 балл олаётган бўлса, кузатувчиларнинг тахминича, Redmi K20 Pro бемалол 400 000 баллик кўрсаткичдан ошган. Бу натижа эса Лю Вейбингни чўчитган бўлиши табиий.\nСўнгги маълумотларга кўра, компания мазкур қурилмасини 13 май ёки 14 май куни намойиш этиши кутилмоқда. Аллақачон бозорга чиққан айрим русумлардаги Xiaomi телефонларини эса аллақачон 590 000 сўмдан бошланувчи нархларда Terashop.uz интернет-дўконимиздан харид қилиш имкони бор.


Машҳур оғриқ қолдирувчи дори воситалари инсультни...\n25.02.2018 22:36 1 1698\nОлимлар инсульт ва юрак хуружига олиб келиши мумкин бўлган бутун дунёга машҳур айрим дори воситаларини аниқладилар.\nБундай хулосага тайванлик олимлар келишган. «Спутник»нинг «British Journal of Clinical Pharmacology» нашри хабарига асосланиб берган маълумотига кўра, хавфли дори воситалари орасида «ибупрофен», «диклофенак», «целекоксиб», «мефенамик кислота» ва «напроксен» ҳам бор.\nМутахассислар ушбу тажрибани 50 минг бемор устида ўтказган. «Анальгетик целекоксиб» энг хавфлиси деб топилди: уни қабул қилган 105 кишидан биттасида инсульт кузатилган. «Диклофенак» ва «напроксен» дори воситаларини қабул қилган ҳар 250 кишининг биттаси юрак мушаклари фаолиятида ўзгариш сезилган.\n«Ибупрофен» қабул қилган 330 кишининг биттасида юрак билан боғлиқ муаммолар кузатилган.\nУшбу дори воситалари орасида энг кам хавф соладигани «мефенамик кислота» деб топилди. Уни қабул қилган ҳар 400 кишининг биттасида юрак етишмовчилиги билан боғлиқ муаммога дучор бўлган.\nҲодиса 20/10, 15:39


“Фарғона пресс-клуб”: Байрамлар оғушидаги Марғилон — Ўзбекистон Журналистлари ижодий уюшмаси Фарғона вилоят бўлими\n“Фарғона пресс-клуб”: Байрамлар оғушидаги Марғилон\nМен шуни кўрдимки, Марғилон байрам, куй-қўшиқ оғушида. Эркин Воҳидов номли ижодкорлар боғида хорижий этник ансамбллар мамлакатимиз фольклор дасталари, Фарғона ва Марғилон санъаткорлари учун саҳналар ўрнатилган. Ҳар бир гуруҳ майдончасида шаҳар аҳли ва Ўзбекистонга ташриф буюрган чет эллик сайёҳлар биргалашиб ўйнаб кулмоқдалар.\nБугун эрталаб янги ташкил этилган “Фарғона пресс клуби”нинг навбатдаги сессияси чет эллик ижодкорлар ва олимлар иштирокида “Санъатлар уйғунлигида фольклорнинг ўрни” мавзусини муҳокама этди. Унда Корея, Япония, Эрон, Ҳиндистон, Тожикистон, Ўзбекистон, Туркия каби бир неча мамлакатлардан келган фольклоршунос мутахассислар, якка ижрочилар ва дасталарнинг вакиллари қатнашдилар.\nТуркия мусиқаси унинг фольклори каби бутун дунёга машҳур. У шарқ ва ғарб фольклор санъати чорраҳасида пайдо бўлган, десак, тўғрироқ бўлади. Турк фольклорида Марказий Осиё халқларининг мусиқалари, шўх араб мусиқаси оҳанглари, Грециянинг фалсафий мусиқаси, Болқон куйларининг жамоавий оҳанглари уйғунлашган. Фестивал иштирокчиси бўлган туркиялик санъаткорлар Озуман Киргиз, Аксунгер Буннамин ва Килик Эждер Ўркин ўз фикрларини ўртоқлашдилар.\nҚадимий кореяда “Пхегван” деган лавозим бўлган. У халқ оғзаки ижодини йиғиб, ёзиб, ижро этиб юрган. Афсуски, бундай вазифани бажарган инсонлар ижоди намуналари 12-13 асрларгагина дахлдор бўлиб, уларгина бизгача етиб келган. Биз корея фольклоридан туғилиш ва ўлим, ёмғирга ибодат, касалликни ҳайдаш каби мавзуларда яратилган кўплаб қўшиқ ва рақсларни биламиз. Бундан ташқари, қишлоқ хўжалиги ҳосилдорлиги, мавзуси ҳам алоҳида ўрин тутган. Фестивал иштирокчилари орасидаги кореялик фольклор мусиқа ижрочилари Парк Хуэжин ва Ле Хижинлар корейс қўшиқчилигида қадимий фольклор анъаналарининг таъсири ҳақида гапирдилар.\nЎзбек ва Марказий Осиё халқларига энг яқин фольклор санъати бу шубхасиз, ҳинд анъанавий қўшиқчилигидир. Халқимиз болаликдан ҳинд халқ қўшиқларини тинглаб, ҳинд халқ қўшиқларини кўриб, катта бўлганлар, десак, бу ҳеч қандай муболаға бўлмайди. Ҳинд фольклори аслида жуда мураккаб жанр.У юксак ижро маҳоратини ва қўшиқчининг овозидаги нафисликни талаб этади Шунинг учун ҳам ҳинд фольклори 20 асрга келиб, Европа ва Американи ҳам забт этди. Хинд фольклорининг яна бир хусусияти шундаки, индуизм, христианлик ва ислом уни мукамалликка эришишига таъсир кўрсатган. Спикерлардан бири Ҳиндистонлик мусиқашунос олим Яшванд Парасар жаноблари ҳинд фольклорининг бошқа халқлар санъатига таъсири ҳақида гапирди.\nФестивалимиз юлдузларидан бири кино санъатида яратган ёрқин образлари билан ёдда қолган Тожикистон халқ артисти Сайрам Исаевадир. У ташкил этган “Бибилар” фолъклор ансамблининг довруғи тез тарқалди.\n–Мен нафақага чиққач, ёшлигимдаги орзуйимни амалга оширдим, — дейди Сайрам Исаева. – Дастлаб “Бибилар” ансамблига иқтидорли аёлларни тўпладим. Биз халқ қўшиқлари, лапарлари, айтишувларидан иборат дастур туздик. Хозир сафимизга ёш ижрочилар қўшилдилар.\nМен дунёнинг кўплаб мамлакатларида бўлганман. Лекин ҳеч бир давлатда фолъклор санъатини ривожлантиришга бу қадар эътибор берилганини билмайман. Ташкилотчилар, ўзбек халқига катта раҳмат.\n–Япон фолъклори ўзининг мураккаблиги билан ажралиб туради, – дейди япониялик ижрочи ва олим Ивамато Куоко. – У халқ эртакларига асослаганган бўлиб драматургия қоидалари мавжуд. Шунингдек, буддизим анъаналари, ёвуз руҳларни ҳайдаш, шаҳар ва қишлоқ ҳаёти саҳналарига қурилади. Бугунги шарқ фольклор санъатида япония фольклорининг ўрни катта.\nШу дақиқаларда қирққа яқин олимлар иштирокида “Буюк ипак йўлида фольклор санъатининг ривожланиш жараёнлари” мавзуидаги халқаро илмий –амалий конференция иши давом этмоқда.\nЎзбекистон журналистлари ижодий уюшмаси Фарғона вилоят бўлими бошқарувининг 2014-2019 йилларда қилинган ишлари юзасидан умумий йиғилиш ҲИСОБОТИ


Ашурали Жўраев. Оқсоқол (ҳикоя) | www.ziyouz.uz\nБош саҳифа Ўзбек насри онлайн антологиясиАшурали Жўраев (1956)Ашурали Жўраев. Оқсоқол (ҳикоя)\nФидоий инсон Бобоқул Турдиевнинг порлоқ хотирасига бағишлайман\nДарвоза бугун ҳам тонг отар-отмасдан тақиллади. Аллақачон уйқудан уйғониб покланиб, калима қайтариб ўтирган Бекназар тоға оёғига калишини илиб, дарвозахона томон илдам юрди.\n— Кираверинг, дарвоза очиқ, — деди у.\nҲақиқатан дарвоза очиқ эди. У кишининг дарвозаси ҳеч қачон на ичкари, на ташқаридан бекилмаган. Ичкарига кирган уста Расул тез-тез юриб келиб, Бекназар тоға билан қўл бериб саломлашди.\n— Ассалому алайкум, оқсоқол. Кечирасиз, эрталабдан безовта қилдим, — деди у кўришаётиб.\nҲеч ким Бекназар тоғани исми билан чақирмасди. Қишлоқдагилар бирдек у кишини оқсоқол дерди. Аслида оқсоқол бировнинг фатвоси ёки тавсияси билан расман сайланмаган эди. Одамлар меҳрини қозонгани учун ҳам уни меҳр билан шундай аташарди…\n— Ҳечқиси йўқ, Расулбой. Келинг, марҳамат, — деб ўнг томондаги эшиги очиқ, меҳмонхонага таклиф қилди.\nТонгнинг тоза ва нурафшон нурлари аллақачон хонани ёрита бошлаган эди. Оқсоқол уста Расулнинг бирор жиддий юмуш билан келганини унинг безовта хатти-ҳаракатларидан пайқади.\nОқсоқол хона ўртасидаги хонтахтада турган гуллик дастурхонни ёзди. Ҳаял ўтмай қизи салом бериб, чой олиб кирди. Уста Расул нуқул оғиз жуфтларди-ю, гапни қандай ва нимадан бошлашни билмасди. Нуқул “кечирасиз, оқсоқол”, “безовта қилдим, оқсоқол”дан нарига ўтмасди. Дарди бўғзида эди-ю, айтолмай қийналарди.\n— Тинчликми, Расулбой? — деди оқсоқол чой узата туриб.\n— Тинчлик, оқсоқол, шу… — чайналди уста Расул.\n— Тинчлик бўлса, нега эрталабдан безовта бўлиб юрибсиз?\n— Кеча ҳў, Дархондаги Фозил дўхтирнинг янги уйини томини ёпиб бердим. Бир пиёла чой ичайлик, деб қўймади. Бир маҳал анови шайтоннинг “суви”дан ҳам иккитами, учтами олиб келди. Шу сабилдан бир-икки пиёла тортиб юборибмиз денг. Уйга қандай келганимни билмайман. Нима сабаб бўлиб, хотинни бир-икки тарсаки урибман. Кечаси билан йиғлаб чиқди бечора. Эрталаб турсам, оқсоқолга бораман, деб йиғлаб ўтирибди. Шунга ўзим келдим. Жуда уят иш бўлди.\n— Хотин урадиган қилиғингиз йўқ эди-ку, Расулбой? — деди оқсоқол овозини сал кўтариб.\n— Энди бир аҳмоқчилик қилдик-да, кечиринг оқсоқол.\n— Уни хурмачангизга сиқса ичинг. Иложи бўлса, шу сабилни ичманг, ташланг, Расулбой. Ичиб ҳеч ким барака топмаган, ука. Сиз иморат соладиган устасиз. Уста ҳамиша ҳалол-пок юриши, тешани ҳалол қўл билан ушлаши керак. Ичкилик имондан айиради.\n— Кеча бир бўлиб қолди-да. Энди такрорланмайди, оқсоқол. Тавба қилдим. Уйимизга ўтиб келинга ҳам тушунтирсангиз. Бўлган воқеани қўни-қўшнилар ҳам эшитиб юрмасин. Келинингизнинг уйига ҳам етиб бормасин. Эшитиб қолса, қайнота билан қайнона ҳам хафа бўлади. Ўртага совуқчилик тушади.\n— Ожиз эркак хотинни уради. Жуфту ҳалолига қўл кўтарган эркакнинг охирати куяди, ука. Оиладан фаришта қочади. Нотўғри қилибсиз! — деди оқсоқол кескин. Сўнг бироз юмшаб. — Сиз бораверинг. Мен ҳам бир пасдан сўнг ўтаман. Келинга яхши гапириб туринг.\nФотиҳадан сўнг, уста Расул “Раҳмат, оқсоқол” деб ўрнидан турди.\nОқсоқол уни кузатиб уйга кириб улгурмай, яна дарвоза тақиллади. Очса, пастқорақошлик Худойберди деган қовунчи деҳқон турибди.\n— Келинг, келинг, Худойбердижон,— деб кўришди оқсоқол. Ва уни ҳам меҳмонхонага таклиф қилди. Ҳол-аҳвол сўрашгач, ҳали совумаган чойдан бир пиёла қуйиб узатди.\n— Эрталабдан безовта қилганим учун узр, оқсоқол. Тағин у ер-бу ерга кетиб қолманг, деб вақтлироқ келдим, — деб шартта мақсадга ўта қолди Худойберди. — Кеча денг, катта ўғлимиз Эргашникида озгина кўнгил хиралик бўлибди. Хабарингиз бор, шу хотини билан бироз келишолмаяпти. Қанча гапириб, тушунтирсак ҳам бўлмаяпти, оқсоқол. Ўғлимни мақтасам ноқулай бўлар, ўзи меҳнаткаш, оилам дейдиган бола. Топганини чумолидай рўзғорга ташийди. Келинимиз озгина латтапараст чиқиб қолди. Бунинг устига тили ҳам чатоқ. Бир гапдан қолмайди, чаёндай узиб олади. Кеча денг, ҳар хил латта-путта сотиб юрадиган савдогар хотинлар қишлоқ оралаган экан. Эргашникига ҳам киришибди. Эрининг, иморат қиламан, деб йиғиб қўйган пулларига келин қурғур сўрамасдан анча-мунча нарса олибди. Шунга жанжал чиққан. Мен далада эдим. Қайнонаси бориб тушунтираман, деса, боласини кўтариб отасиникига кетиб қолибди. Уятларга ўлдик, оқсоқол? Шунга маслаҳатга келдим, ўртага ўзингиз тушмасангиз бўлмайди, оқсоқол.\n— Келинингиз Собир миробнинг қизими? — сўради оқсоқол.\nХудойберди “ҳа” деган маънода бошини қимирлатиб тасдиқлади.\n— Худойбердижон, хафа бўлманг. Энди ҳаётда ҳар хил тарбия кўрган келинлар учрайди. Сиз ишингизни қилаверинг. Мен Собирникига ўтиб, ҳаммасини тушунтираман. Худо хоҳласа яхши бўлади. Қани чойдан олинг, Худойбердижон, — деб Бекназар тоға яна унга чой қуймоқчи бўлди.\n— Раҳмат, оқсоқол. Мен борай, дуо қилинг, — деди Худойберди жойидан қўзғалиб, қўлларини фотиҳага очиб.\nОқсоқол фотиҳа ўқиди. Яна бир бор ҳаммаси яхши бўлишини таъкидлаб, Худойбердининг кўнглини кўтариб, кузатиб қўйди.\nШундай қилиб оқсоқолнинг навбатдаги иш куни жадал бошланиб кетди. Дастлаб хўжалик идорасига борди. Бўлим бошлиғига учраб янги топшириқларни олди. Олди-ю далага отланди. Қўли бўшаса уста Комилникига ўтиб, соч-соқолини олдиришни ҳам режалаштирди. Агар устанинг вақти бўлса, бирга ўтиб, кўпдан буён касал ётган Сайфи бободан ҳол-аҳвол сўрамоқчи.\nТуркманариқ ёқалаб ўтиб, ғўзаларга сув тараётган сувчилардан бирров хабар олиб, қўшни даладаги тракторчилар ёнига борди. Сўнг чопиқ қилаётган бригада аъзоларининг ишларини кўздан кечирди. Улар билан ҳол-аҳвол сўрашди. Чала-чулпа кетмон ураётганларга оҳиста танбеҳ берди.\nДастлаб уста Расулникига бораётиб, йўл-йўлакай яқинда операциядан чиққан Тўра тоғадан бирров хабар олди. Бу кекса сувчи яқинда бир ўлимдан қолди. Шўрликнинг ичаклари буралиб қолибди. Унинг операциясини ҳам оқсоқол Самарқандга ўзи бориб, таниш дўхтир билан гаплашиб берди.\nТўрақул тоға дарвозахонадаги чорпояда ётган экан.\n— Келинг, келинг, Бекназар, — деб ўрнидан турмоқчи бўлди у.\n— Қимирламанг, тоға, қимирламанг, — деб оқсоқол тез бориб, унинг қўлини олди.\nЧорпоянинг четига чўкиб, фотиҳа қилиб, ҳол-аҳвол сўради.\n— Барака топинг, Бекназар. Дунё тургунча туринг. Сиз бўлмаганда аҳволим нима кечарди, билмадим? Дўхтирлар билан гаплашиб бериб, кўп улуғ иш қилдингиз. Биздан қайтмаса, худодан қайтсин, ука, — деди Тўрақул тоға яна бир бор миннатдорлик билдириб.\nУнинг аҳволи анча яхшилигини кўриб, оқсоқол ўрнидан турди. Уста Расулникига борса, унинг болалари энди мактабга кетаётган экан. Уста оқсоқолни кутиб олиб, меҳмонхонага бошлади. Бир пасдан сўнг устанинг аёли дастурхон, чой кўтариб кирди. Жанжал жиддийга ўхшайди, аёлнинг кўзлари кўкарган, шекилли, рўмол билан юзларини ўраб олган.\n— Ўтиринг, келин, — деди оқсоқол эшик томон юрган аёлга. Аёл эшикка яқин жойда тўхтаб, юзини рўмоли билан яна бир бор бекитиб секингина ўтирди.\n— Неччи йил бўлди турмуш қурганларингга, Расулбой, — деб сўради оқсоқол. Уста Расул хотинига қаради. Сўнг тилга кирди:\n— Ёз келса, ўн беш йил бўлади.\n— Нима, ўн беш йилда бир-бирларингни тушунмадиларингми? Уят, Расулбой, жуда уят! Эшитган қулоққа яхшимас. Аёлингиз яхши, покдомон, меҳнаткаш. Бола-чақам, рўзғорим дейдиган аёллардан. Авлоди ҳам яхши одамлар. Қўл кўтариб нотўғри қилгансиз, — оқсоқол шундай деб дастурхондан бир бўлак нон олиб, уста Расулга узатиб, деди: — Мана, нонни ушлаб қасам ичинг. Энди шу ҳаром нарсани қайтиб оғзимга олмайман денг. Хотинимга қўл кўтармайман, денг.\nУста Расул бир зум оқсоқолнинг қўлидаги нонга қараб индамай турди. Сўнг оқсоқолнинг важоҳат аралаш порлаб турган нурли кўзларига тикилиб, иложи йўқлигини тушуниб, дарҳол нонни қўлларига олиб, қасам ичиб юборганини ўзи ҳам билмай қолди. Бир лаҳзадан сўнг тилга кирди:\n— Кечиринг, оқсоқол, энди сиз айтгандай бўлади.\n— Билиб қўйинг, Расулбой энди қасамни бузиб бўлмайди. Қасамни бузганни Худоям хушламайди, — деди қатъий қилиб оқсоқол. Сўнг аёлга юзланиб сўради: — Келин, сиз ҳам кечирдингизми?\nУста Расулнинг хотини “кечирдим”, деган маънода бошини қимирлатди.\n— Ука, аёлни асранг. Оила қўрғонини бузманг. Бу муқаддас қўрғоннинг бирор бир ғиштига путур етмасин. Эртага кунингизга шу аёл ярайди, Расулбой, — деб оқсоқол ўрнидан қўзғалди…\nОқсоқол Собир миробникига борса, у оқсоқолнинг келишини эшитиб, эрталаб қизини уйига элтиб қўйиб, қудалар билан гаплашиб қайтган экан. Хотинининг айтишича, ўзи Қасоба каналининг сувига қарагани кетибди…\nОқсоқол пешинда уста Комилникига бориб, соч-соқолини олдирди. Бироз гурунг қилди. Ўтган-қайтганни эслашди. Оғир касал ётган Сайфи бобони кўргани икковлари гангур-гунгур қилиб йўлга тушишди. Сайфи бобо дарди бедаво касалга йўлиққан эди. Фарзандлари Самарқанду Тошкентга ҳам олиб бориб, зўр дўхтирларга кўрсатишди. Улар ҳам аниқ бир гапни айтишмади. Тўшакка михланганича ётибди. Фарзандлари-ю келинларига раҳмат, бобони оқ ювиб, оқ тараб ўтиришибди.\nСайфи бобо уларни кўриб, қаддини бироз кўтарди, хурсанд бўлиб чеҳраси ёришди.\n— Димоғлар чоғми, суяклар енгилми, Сайфи ака, — деб уста Комил унинг ҳолсиз қўлларини маҳкам сиқди.\n— Бекназарбой, тўрга ўтинг, тўрга,— деди ҳансираб Сайфи бобо.\n— Майли, сиз безовта бўлманг, ака. Соғлиғингиз яхшими? — деб аҳвол сўради оқсоқол.\nБир пиёла чойдан сўнг уста Комил Сайфи бобонинг қаддини кўтариб, белига ёстиқ қўйиб, аста-секин соч-соқолини қиртишлаб қўйди. Қўлларини уқаламоқчи бўлиб ушлаган эди, Сайфи бобо ажинларини нурсиз кўзлари атрофида йиғиб, инграб юборди. Сўнг уста чолнинг қулоқ-бошини тортиб қўйди.\nДастурхонга овқат тортилди. Сайфи бобога бир пиёла қайнатилган гуруч олиб келишди. У киши гуручдан оз-оз олиб, секин-аста чайнаб, оқсоқолга юзланди.\n— Бекназарбой, сизнинг борингизга шукур. Қишлоғимизга сиздай оқсоқол жуда муносиб. Ҳамманинг аҳволидан хабар оласиз, ҳаммага тенг қарайсиз, илоё, барака топинг. Оқсоқол қишлоқнинг имони бўлиши керак. Имон бор жойда тотувлик, аҳиллик, оила мустаҳкам бўлади, — деди Сайфи бобо.\nҲақиқатан оқсоқол ёшларнинг самимий дўсти, болалар ва ўсмирларнинг яқин ўртоғи, катталарнинг туғишгандай яқин биродари эди. У кишида ҳар қандай одам билан бир суҳбатлашгандаёқ тил топа оладиган, гаплашиш жараёнида уни тушунадиган ва ўша заҳоти қалбини англайдиган фавқулодда бир илоҳий истеъдод бор эди. У Бухоро мадрасаларида ўқиб келган бобосидан тарбия топиб, бобоси қатағонга учрагач, оиласидагилар кўп азоб-уқубатлар тортди. Бу кулфатлардан Бекназар ҳам бебаҳра қолмади. Лекин бобосидан олган тарбия, уни эл-юртда азиз қилиб, умрини безаб, келмоқда…\nОқсоқол камгап эди. У суҳбатдошини жимгина тинглашни, тинглаб мулоҳаза қилишни хуш кўрарди. Ҳатто бўлар-бўлмасга кулмасди. Баъзан кулса, мириқиб юракдан куларди. У киши ниҳоятда жиддий инсон эди. Жиддийлигида ҳикмат ва самимият бор эди. Унинг хатти-ҳаракатида, юриш-туришида ва салобатида одамларни қандайдир ўзига тортадиган оҳанрабоси, яъни инсоний меҳр балқиб турарди.\nОқсоқол одамларни бениҳоя яхши кўрарди. Уларнинг қувончу дардларини, шодлигу изтиробларини худди ўзиникидай қабул қиларди. Шу боис одамлар унга гўё авлиёга талпингандай талпинарди, ҳеч кимга очмаган сирларини, яқинларига айтмаган дардларини унга ишониб айтишарди.\nСайфи бобо айтганидек, у қишлоқнинг виждони эди…\n— Тўғри айтасиз, Сайфи ака, Бекназар акадай имонли оқсоқол борлиги учун ҳам Жалойир тинч, бир-бирига меҳрибон, аҳил, — деди уста Комил.\nБу мақтовлардан Бекназар оқсоқол бироз хижолат бўлди.\n— Энди қишлоқ ҳаммамизники. Қишлоқ ҳам бир оиладай гап. Унинг ҳам паст-баланд жиҳатлари, турфа одамлари бўлиши табиий. Қишлоқнинг обрўси, яхши-ёмони ҳам ўзимизники. Энди, Сайфи ака, сизни ҳам уринтириб қўймайлик, — деди оқсоқол.\nСайфи бобо ҳолсизланиб бораётган қўлларини зўрға жуфтлаб фотиҳа ўқиди. Оқсоқолни ҳам дуо қилди. Кейин уни бағрига босишга интилди…\nБу уларнинг сўнгги кўришуви эканлигини Худодан бошқа ҳеч бири билмади.\nЭртаси куни Сайфи бобо оламдан ўтди. Оқсоқол бу оғир хабарни эшитиши билан дарҳол отланди…\nҲар куни бобоcи билан олдинма-кейин уйғонадиган кичик набираcи, уни дарвозадан кўчага кузатар экан, кутилмаганда шундай деди:\n— Бобожон, cиз оқcоқолми?..\nУ нима дейишини билмай, бурро-бурро гапираётган набираcини даc кўтариб пешонаcидан ўпди. Набиранинг ўзидай, мунчоқдай кўзларидай беғубор ва пок шу биргина cўз Бекназар оқcоқолга янада куч-ғайрат, шижоат бағишлади. У қадамини тезлатди…\n“Ўзбекистон адабиёти ва санъати” газетаси, 2012 йил, 4-сон\n← Аввалги Аввалги Кўз шифоcи ўз қўлингизда\nКейинги → Кейинги: Дунё мусулмонлари сони 1 миллиард 600 миллионга етди


“Паризода” исмини қўйса бўладими? 22.09.2017\nАссалому алайкум. Мен шундай савол билан мурожаат қилмоқчи эдим. 1. Қизларга “Паризода” исмини қўйса бўладими? Динимиз нуқтаи назаридан бу жоизми? 2. Исломга эътиқод қилувчи мамлакатларда “Пари” ёки “Парий” қўшимчаси қўшиб ясалган исмлар мавжуд. Илтимос, шу масалага аниқлик киритсангиз. Бизнинг Исломий китобларда ёки Пайғамбаримиз саллаллоҳу алайҳи ва саллам ҳадисларида бу борада бирор сўз айтилганми? Сабаби, бизнинг кўпчилик юртдошларимиз бу атамани динимизда тилга олинган, дейишади. Айрим манбалар бу атамани зардўштийларга алоқадор, Марказий Осиёга Эрондан тарқалганлигини таъкидлаган.\nВа алайкум ассалом. “Паризода” исми “фаришталардан туғилган”, “фаришталар наслига оид” маъносини англатади. Шундай экан, бу исмни қўйишдан сақланиш керак. “Пари” билан бошланувчи бошқа исмлар ҳам бор, булар ўрнига бошқа шаръий (арабча бўлиши шарт эмас, маъноси яхши бўлса кифоя) исмлар қўйиш талаб этилади.\nҚуръони карим ва ҳадиси шарифларда “пари” сўзи учрамайди. Сабаби бу форсча сўз бўлиб, ҳадисларда жуда кам ҳолларда форс сўзлари ишлатилган. Мазкур сўзнинг асли “фаришта” маъносини англатиши эътиборидан бу исмни қўйишдан эҳтиёт бўлиш керак бўлади. “Пари” билан бошланувчи исмлар бизга форс тилидан кириб келгани аниқ. Унинг зардўштийлик билан боғлиқлиги ҳам ҳақиқатга яқин бўлиши мумкин. Сабаби Эрон ва унга қўшни ҳудудларда бу ботил эътиқодга ишонувчилар кўпчиликни ташкил қилади. Яна Аллоҳ билгувчироқдир!\nАссалому алайкум. Мен шундай савол билан мурожаат қилмоқчи эдим. 1. Қизларга Паризода исмини қўйса бўладими? Динимиз нуқтаи назаридан бу жоизми? 2. Исломга эътиқод қилувчи мамлакатларда Пари ёки Парий қўшимчаси қўшиб ясалган исмлар мавжуд. Илтимос, шу масалага аниқлик киритсангиз. Бизнинг Исломий китобларда ёки Пайғамбаримиз саллаллоҳу алайҳи ва саллам ҳадисларида бу борада бирор сўз айтилганми? Сабаби, бизнинг кўпчилик юртдошларимиз бу атамани динимизда тилга олинган, дейишади. Айрим манбалар бу атамани зардўштийларга алоқадор, Марказий Осиёга Эрондан тарқалганлигини таъкидлаган.